DR1

DR1 diiselrong on Riia Vagunitehase toodetud reisirong, mida hakati tootma 1963. aastast. Rong oli mõeldud kasutamiseks Nõukogude Liidus rööpmelaiusel 1520 mm.

Rongid sobisid teenindama madalaid ja ka kõrgeid perroone. Vagunite laius oli 3,12 m, mis oli väiksem kui elektrirongidel. Mõlema mootorvaguni jõuallikaks sai 1000 hj diiselmootor M756A. Rongi vagunitel olid kandevkere ja ketaspidurid.

DR1 diiselrongist on tehtud ka eriversioone, näiteks DR1P, DR1A, DR1AM, DR1AC, DR1B ja DR1Bj.


Hans Kaldoja

Hans Kaldoja (15. november 1942 Igavere küla, Raasiku vald – 1. detsember 2017 Tallinn) oli eesti näitleja.


Eva Novek

Eva Novek (15. aprill 1925 Vana-Antsla vald, Kobela – 5. jaanuar 2023) oli eesti näitleja.

Eva Novek lõpetas 1950. aastal Eesti Riikliku Teatriinstituudi.

Aastatel 1950–1951 töötas ta Lõuna-Eesti Teatris, 1952–1953 Viljandi Ugalas ja 1954–1990 Rakvere Teatris.

Tema arvukate rollide hulka kuuluvad nii Tom Sawyer lavastuses "Tom Sawyeri seiklused" kui ka nimiosa lavastuses "Maria Stuart", lapsehoidja Marina lavastuses "Onu Vanja", Gertrude von Tiesenhausen lavastuses "Rakvere romanss" ning Helene Ambur lavastuses "Koduvõõrad".

Ta oli aastatel 1950–1956 abielus Grigori Kromanoviga.


Eesti vandeadvokaatide loend

Eesti vandeadvokaatide loend loetleb Eestis tegutsevaid ja tegutsenud vandeadvokaate.

Maire Arm Urmas Arumäe Aleksander Glikman Leon Glikman Arvo Junti Viktor Kaasik Kaarel Kais Kaja Kallas Veli Kraavi Ilmo Maaroos Monika Mägi Aivar Pilv Jüri Raidla Hilda Reiman-Poom Sven Sillar Mari Ann Simovart Üllar Talviste Aare Tark Daisy Tauk Indrek Teder Viktor Turkin Kaido Uduste Triinu Vernik ...


Video

Video (ladina k video 'ma näen') on videokaamera, digikaamera või veebikaameraga tehtud salvestis, nt koduvideo, muusikavideo, õppevideo, arvutivideo.

Liitsõnad esiosaga video- on seotud liikuvate kujutiste salvestamise, töötlemise, edastamise ja kuvamisega, nt videotehnika, videosignaal, videofilm (digitaalselt salvestatud film), videoklipp (lühike, kuni mõneminutine videofilm), videoplaat (DVD, BD), videomäng, videomagnetofon, videokaart, videoprojektor, videoterminal, videokonverents.


Rogério Ceni

Rogério Mücke Ceni (sündinud 22. jaanuaril 1973 Pato Brancos) on Brasiilia jalgpallikoondise endine väravavaht.

Rogério Cenist sai esimene väravavaht, kes on löönud karjääri jooksul sada väravat.

1990. aastal liitus ta jalgpalliklubiga São Paulo, kus mängis kogu ülejäänud klubikarjääri. Pärast mängijakarjääri lõppu on ta tegutsenud treenerina.


Varssavi Rahvusstaadion

Varssavi Rahvusstaadion on Poola pealinnas Varssavis asuv jalgpallistaadion. Jalgpalli 2012. aasta Euroopa meistrivõistlustel toimus seal kolm alagrupikohtumist, üks veerandfinaal ja üks poolfinaal.


Wrocławi linnastaadion

Wrocławi linnastaadion on Poola linnas Wrocławis asuv jalgpallistaadion. Jalgpalli 2012. aasta Euroopa meistrivõistlustel toimus seal kolm alagrupikohtumist.


Metalist

Staadion Metalist on jalgpallistaadion Ukrainas Harkivis. Jalgpalli 2012. aasta Euroopa meistrivõistlustel toimus seal kolm alagrupikohtumist.


Arena Lviv

Arena Lviv on Ukrainas Lvivis asuv jalgpallistaadion. Jalgpalli 2012. aasta Euroopa meistrivõistlustel toimus seal kolm B-alagrupi kohtumist: Saksamaa-Portugal, Taani-Portugal ja Saksamaa-Taani. Teised selle alagrupi mängud peeti Harkivi Metalisti staadionil.

Staadion mahutab 34 915 pealtvaatajat.


Donbas Arena

Donbas Arena (ukraina Донбас Арена) on Ukrainas Donetskis asuv jalgpallistaadion. Jalgpalli 2012. aasta Euroopa meistrivõistlustel toimus seal kolm alagrupikohtumist, üks veerandfinaal ja üks poolfinaal. Staadion on Donetski Šahtari koduväljakuks.

Staadion valmis 29. augustil 2009 ja see mahutab 51 504 pealtvaatajat.


Kiievi olümpiastaadion

Kiievi olümpiastaadion (ukraina keeles національний спортивний комплекс «Олімпійський») on Ukraina pealinnas Kiievis asuv jalgpallistaadion.

Tänapäevase staadioni kohal avati 1923. aastal Punane staadion. Aastal 1936 hakati selle kohale rajama tänapäevast staadioni arhitekt Mõhhailo Gretšõna projekti järgi. Uus staadion pidi mahutama 50 000 pealtvaatajat. Staadioni pidulik avamine oli määratud 22. juunile 1941, kuid samal päeval puhkes Suur Isamaasõda ja staadion avati alles pärast selle lõppu 22. juunil 1946. Staadionile anti Nikita Hruštšovi nimi, kes oli sel ajal Ukraina Kommunistliku Partei keskkomitee esimene sekretär.

1966–1968 ehitati staadion põhjalikult ümber. Tribüün ehitati kahekorruseliseks ja pealtvaatajakohtade arvu suurendati 100 000-ni. Staadioni maa-alal valmisid sisehall, mis oli mõeldud peamiselt tennise jaoks, kuid seal sai ka korraldada käsipalli- ja võrkpallivõistlusi, kaks treeninguteks mõeldud jalgpalliväljakut, mõned lahtised saviliivakattega tenniseväljakud, heitesektor ja isegi suusahüppetorn. Ühtlasi võeti staadionilt Hruštšovi nimi ja selle nimeks sai Kiievi keskstaadion.

1978–1980 rekonstrueeriti staadion uuesti. Valgustus asendati võimsamaga (1500 luksi). Pealtvaatajate arv (kuni 100 000) jäi endiseks, lisandus ajakirjanike sektor 4000 kohaga. Taas muutus staadioni nimi: selleks sai Vabariiklik staadion. Ümberehitus lõppes 1980. aasta suveolümpiamängude alguseks. Staadionil toimusid olümpiamängude jalgpalliturniiri mängud: ühe alagrupi kõik kuus kohtumist ja üks veerandfinaal. Sellepärast nimetataksegi seda staadioni olümpiastaadioniks, et seal on peetud olümpiamängude kohtumisi.

Selleks et staadion vastaks rahvusvahelistele standarditele, toimus 1997–1999 järgmine rekonstrueerimine. Kõige silmatorkavamad olid muutused tribüünidel: kui enne istusid pealtvaatajad pikkadel pinkidel, siis nüüd sai iga pealtvaataja eraldi plasttooli. Seetõttu vähenes pealtvaatajakohtade arv 83 450-ni. Ka jooksuradade kate ja staadioni kate (looduslik muru) viidi vastavusse rahvusvaheliste nõudmistega.

Seni viimane ümberehitus algas 2008. aasta sügisel. Pealtvaatajakohtade arvu vähendati 70 050-ni. Selle arvelt laiendati sektorite vahekäike, VIP-looži, lisati kohti ajakirjanikele ja liikumispuudega inimestele. Kõik istekohad viidi katuse alla. Tribüünide kallet suurendati 15%-ni, et ka kaugematest nurkadest oleks staadionil toimuvale parem vaade. Töö nende ümberehituste kallal ei katkenud öösekski ja ümberehituse käiku sai veebikaamera kaudu kogu aeg jälgida.

Staadioni avas uuesti 8. oktoobril 2011 Ukraina president Viktor Janukovitš. Avamistseremoonial esines 40-minutilise kontserdiga Shakira.

Staadionil peeti Jalgpalli 2012. aasta Euroopa meistrivõistluste kolm alagrupikohtumist, üks veerandfinaal, üks poolfinaal ja finaal.


Poznańi Linnastaadion

Poznańi Linnastaadion on Poola linnas Poznań asuv jalgpallistaadion. Jalgpalli 2012. aasta Euroopa meistrivõistlustel toimus seal kolm alagrupikohtumist.


PGE Arena

PGE Arena Gdańsk on Poola linnas Gdańskis asuv jalgpallistaadion. Jalgpalli 2012. aasta Euroopa meistrivõistlustel toimus seal kolm alagrupikohtumist ja üks veerandfinaal.


Raivo Rüütel

Raivo Rüütel (sündinud 1. juunil 1956 Tallinnas) on eesti näitleja.

Raivo Rüütel lõpetas 1974. aastal Tallinna Ühisgümnaasiumi ja 1978. aastal Tallinna Riikliku Konservatooriumi lavakunstikateedri (8. lend).

Oli aastatel 1978–1983 Eesti Riikliku Noorsooteatri ja 1983–2004 Vanalinnastuudio näitleja. Alates 2005. aastast on ta Vana Baskini Teatri näitleja.

Raivo Rüütel on mänginud ka filmides, seriaalides ja telelavastustes.


Kösti org

Kösti org on haljasala Viljandis.

Orgu on kujundatud puhkeala ja terviserajad. Oru serval asub hoone.

Oru puistu moodustab männik.

Orus asuvad basseinid ja Kösti paisjärv. Orust voolab läbi Uueveski oja; seda nimetatakse oru piirkonnas ka Kösti ojaks.


Burj al-‘Arab

Burj al-'Arab (araabia برج العرب [burdž al 'arab], 'araablaste torn') on luksushotell Araabia Ühendemiraatides Dubais.

Kõrghoone on ehitatud merre tehissaarele 280 meetri kaugusele kaldast ning on ühendatud maismaaga silla kaudu. Hoonel on 28 topeltkorrust ja see on 321 meetrit kõrge. Burj al-'Arab on üks kõrgemaid hotelle terves maailmas ja seal on maailma kõige kõrgem (180 meetrit) aatrium-vestibüül. Hoone tipus on helikopterilennuväli, Al Muntaha vaaterestoran ja maailma kõige kõrgemal asuv tenniseväljak.

Burj al-'Arabis on 6 restorani. Üks neist on maa-alune Al Mahara, kus on restoranilaudadest ümbritsetud tohutu suur mereelustikuakvaarium, nii et külastajad näevad Pärsia lahele iseloomulikku veealust elu: kalu, taimestikku ja koralle. Akvaariumi seinad, mis peavad vastu pidama umbkaudu miljoni liitri vee survele, on ligi 18 sentimeetri paksused ning optilise suurendusefekti vähendamiseks on tehtud akrüülklaasist. Restorani pääseb simuleeritud allveelaevareisiga.

Burj al-'Arab on maailma kallimaid hotelle. Ööbimine selles maksab olenevalt toa luksuslikkusest 1000 – 15 000 eurot, ööbimine kuninglikus sviidis aga isegi 28 000 eurot. See, kui palju raha hotelli ehitamiseks kulutati, on saladus. Burj al-'Arabi ehitamisel kulus 70 000 kuupmeetrit betooni, 43 000 ruutmeetrit klaasi, 9000 tonni terast, 13 000 kuupmeetrit Carrara marmorit, 12 000 kuupmeetrit Brasiilia graniiti, 32 000 kuupmeetrit itaalia mosaiiki ja 8000 ruutmeetrit 22-karaadist lehtkulda.

Hotellis pole numbritube tavalises mõttes, vaid on 202 kahekorruselist sviiti. Kõige väiksem neist hõlmab 169, kõige suurem aga 780 ruutmeetrit. Kõikides nendes on omaette toateenindus. Alumisel korrusel on elutuba söögilauaga neljale inimesele, baar ja büroonurk. Sviidi teisel korrusel, kuhu viib trepp, on magamistuba, riietusruum ja luksuslik vannituba mullivanniga. Kõik sviidid on varustatud nüüdisaegsete elektroonikaseadmetega.

Burj al-'Arabis on mitu spaad, ujulat, jõusaali ja squash'iväljakut. Hotellis peatujatele pakutakse tasuta pileteid Wild Wadi Water Parki ning sõiduautot Mercedes või Rolls-Royce või helikopterit Dubai rahvusvaheliselt lennuväljalt hotelli ja sealt tagasi sõitmiseks.

Burj al-'Arabi omanik on Dubai emiir, Araabia Ühendemiraatide peaminister ja asepresident, šeik Muḩammad bin Rāshid Āl Maktūm. Ekspertide hinnangul kulutatas ta Burj al-'Arabi projekti peale 1,5 miljardit USA dollarit. Täpseid andmeid ei ole siiski kunagi ametlikult avaldatud.


Hertsogkond

Hertsogkond on territoorium, lään või maaomand, mida valitseb hertsog või hertsoginna.

Mõned hertsogkonnad olid suveräänsed aladel, mis ühendati alles Uusajal (nagu Saksamaa ja Itaalia). Samas teised olid allüksused nendele kuningriikidele, mis ühendati kas osaliselt või täielikult Keskajal (nagu Inglismaa, Prantsusmaa ja Hispaania). Mõistet kasutatakse peaaegu eranditult Euroopa kohta.


Saima Loik

Saima Loik (27. august 1922 Tallinn – 13. august 2011) oli eesti moekunstnik.

Saima Loik õppis Elfriede Lenderi eraprogümnaasiumis, seejärel Tallinna Kujutava ja Rakenduskunsti Koolis ja Tallinna Riiklikus Tarbekunsti Instituudis, mille lõpetas 1948. aastal.

Aastail 1948–1987 töötas ta Tallinna Riiklikus Tarbekunsti Instituudis tekstiili- ja kostüümikateedri erialaõppejõuna. Ta tegi kaastööd Tallinna Moemajale, moe- ja käsitööalbumitele ning ajakirjale Nõukogude Naine.

1956. aastast oli Saima Loik Eesti Kunstnike Liidu liige.


Korenovsk

Korenovsk on linn Venemaal Krasnodari krais, Korenovski rajooni keskus.

Asula rajasid kasakad 1794. aastal ja see kandis nime Korenevski Kuren, Korenovskoje ja Korenovskaja. Praeguse nime ja linnaõigused sai 1961. aastal.

Linna lähedal asub sõjaväelennuväli ja 393. helikopteribaas.

1955–1958 töötas linnas Dmitri Medvedevi vanaisa. Tema auks on nimetatud üks Korenovski puiesteedest.


Makassar

Makassar (ka Macassar, Mangkasar, 1971–1999 Ujung Pandang) on Lõuna-Sulawesi pealinn Indoneesias.

Tegu on Lõuna-Sulawesi suurima linnaga, mille pindala on 175,77 km² ja rahvaarv on ligi 1,4 miljonit. 16. sajandi alguses oli Makassar üks peamisi kaubanduskeskusi Ida-Indoneesias ning sai õige pea üheks suurimaks linnaks Ida-Aasias.


Monarhliblikas

Monarhliblikas (Danaus plexippus) on koerlibliklaste sugukonda kuuluv liblikas.

Monarhliblikad teevad pikki rändeid.

Nad elavad Kesk- ja Põhja-Ameerikas.


Cyrillus Kreegi kortermuuseum

Cyrillus Kreegi kortermuuseum oli Cyrillus Creegi elu ja loomingut käsitlev muuseum Haapsalus aadressil Väike-Viigi 10-2.

Läänemaa Muuseum avas selle 2001. aasta suvel. Majas Viigi kaldal elas helilooja aastatel 1939–1962. Seal lõi ta ka suurema osa oma heliloomingust. Muuseum suleti 2011. aastal.


Toomas Suuman

Toomas Suuman (9. mai 1956 Rakvere – 14. mai 2022) oli eesti näitleja ja lavastaja.

Ta lõpetas aastal 1974 Otepää Keskkooli ja aastal 1978 Tallinna Riikliku Konservatooriumi lavakunstikateedri (8. lennu).

Ta töötas aastatel 1978–1980 Vanemuise Teatris. Alates 1980. aastast töötas Rakvere Teatris. Aastatel 1996–1999 oli ka sama teatri kirjandusala juhataja. Suuman on mänginud mitmetes Eesti filmides ja teleseriaalides, samuti tegutsenud näitekirjanikuna.


Kaie Mihkelson

Kaie Mihkelson (sündinud 12. oktoobril 1948 Pärnus) on eesti näitleja.

Kaie Mihkelson lõpetas 1967. aastal Pärnu I Keskkooli. Ta õppis aastatel 1967–1969 Tallinna Polütehnilise Instituudi majandusteaduskonnas, 1974. aastal lõpetas Tallinna Riikliku Konservatooriumi lavakunstikateedri (6. lend).

Aastatel 1974–1977 töötas ta Pärnu Endla teatris ja 1977–1988 Eesti Riiklikus Noorsooteatris. Alates 1988. aastast on ta Eesti Draamateatri näitleja.

Kaie Mihkelson on mänginud telelavastustes "Soolo tornikellale" 1980, "Pildikesi Paunverest" 1986, "Viimne lahing" 1999.


Alpisarv

Alpisarv on puhkpill. Sellel on väga pikk kooniline puidust toru ja puidust kausshuulik. Alpisarvi valmistatakse enamasti kuusest, harvem männist. Algselt otsisid pilli tegijad puid, mis olid juurte lähedalt paindunud, et pill tuleks soovitud kujuga. Kuna pilli torus pole lisaauke, on sellega võimalik mängida naturaalhelirea noote.


Leymah Gbowee

Leymah Gbowee (ka Leymah Roberta Gbowee; sündinud 1. veebruaril 1972) on Aafrika rahuaktivist, kes organiseeris rahuliikumist, mis lõpetas 2003. aastal Teise Libeeria kodusõja. Selle tulemusel valiti Ellen Johnson Sirleaf Libeerias esimeseks naispresidendiks Aafrikas. Teda autasustati aastal 2011 Nobeli rahuauhinnaga.


Altsaksofon

Altsaksofon on puupuhkpill, saksofoni perekonna liige. See on väiksem kui tenorsaksofon ja suurem kui sopransaksofon. Altsaksofoni kasutatakse Euroopa klassikalises muusikas saksofonidest kõige enam. Altsaksofon ja tenorsaksofon on kõige tavalisemad saksofonitüübid.

Altsaksofon on in Es transponeeriv muusikainstrument. Noodikirjas kasutatakse viiulivõtit. Noodikirja C kõlab kui Es ehk suur sekst madalamalt.


Antifon

Antifoon ehk antifon (kr ἀντίφωνον, ἀντί 'vastas' + φωνή 'hääl') on üldjuhul proosatekstiline kompositsioon lääne kirikulaulus, mis enamasti on seotud teatava psalmi või kantikumi laulmisega.

Tunnipalvuse repertuaaris valdavas osas miniatuurne ja lihtsa meloodikaga (nt vespri psalmi antifoon), aga esineb ka pikemaid ja keerukama meloodikaga (nt Maarja kiituslaulu antifoonid), missarepertuaaris on valdavalt keskmised (nt communio ehk armulaualaulu antifoonid) ja pikad antifoonid (nt introitus ehk algussalmide antifoon; lääne kirikulaulus on antifoon reeglina proopriumi ehk vastavalt kirikuaastale muutuva tekstikorpuse osa ja ladina kirikulaulus ulatub antifoonide repertuaar tuhandetesse üksustesse. Esineb eraldi kategooriaid, nt "O antifoonid" ja "maarjaantifoonid". Antifoon võib olla ka täiesti iseseisev muusikaline kompositsiooni, nt maarjaantifoon "Salve Regina". Esineb ka stroofilise värsstekstiga antifoone, nt riimitud tunnipalvuses (rhymed office).

Ida kirikulaulus on antifoonil täiesti teistsugune tähendus. Antifoon on muusikaline osa jumalateenistuses, mida lauldakse antifonaalselt. Antifooni võib nt leida kolmest laulust koosneva muusikalise osana armulaualiturgia alguisast, aga ka tunnipalvustes, kus see tähendab antifonaalselt lauldud psalmi.

Antifooni mõiste on lääne kirikulaulus ambivalentne, sest seda terminit on erinevatel perioodidel mõistetud erinevalt. Antifoon on nimetuse saanud antifonaalsest laulmisest ehk "millestki, mida laulavad vaheldumisi kaks koori". Psalmi esimene salm muutus iseseisvaks vormiosaks, mis tänapäevases praktikas kõlab lauldud psalmi alguses ja lõpus. Teatud perioodil ja kohati ka täna lauldakse antifooni ja psalmi või kantikumi salmide vahele. Tänapäevani lauldakse nii invitatooriumi antifooni matutiini ehk ööteenistuse alguses. Sellega tekib responsoriaalsele laulmisele sarnane refrääniline komponent. Oluline on aga tähele panna, et responsoriaalsel laulmisel on refrään defineerivaks tunnuseks, aga antifonaalsel laulmisel mitte.

Kristlikus liturgias kasutatav laulutüüp, kus vaheldumisi laulavad kaks koori (katoliku ja õigeusu kirikus) või vaimulik ja kogudus (luteri kirikus).

Katoliku kirikus on see Gregoriuse koraal, tavaliselt psalmitekstiga.


Aplaus

Aplaus (ld applaudere 'plaksutama') on heakskiidu väljendus käteplaksutamise abil. Publik aplodeerib pärast teose ettekannet, näiteks kontserdi, kõne või teatrietenduse lõppedes.

Publiku liikmed võivad käsi plaksutada korrapäratult, et saavutada pidevat heli, või spontaanselt oma käteplaksud sünkroonida. Mida valjem ja pikem on aplaus, seda tugevamat heakskiitu väljendatakse.


Bandoonium

Bandoonium (hispaania keeles bandoneón) on kontsertiina tüüp, mis on eriti populaarne Argentinas ja Uruguays. Sel on oluline roll orquesta típica's, tangoorkestris.

Pilli leiutaja sakslane Heinrich Band (1821–1860) pidas seda sobilikuks oma aja vaimuliku ja populaarmuusika esitamiseks, vastandina eelkäijale kontsertiinale, millel oli rahvamuusikainstrumendi maine. Saksa meremehed ja itaalia töölised ning emigrandid viisid pilli 19. sajandi lõpus endaga kaasa Argentinasse, kus see sulandati kohalikku muusikatraditsiooni.

Pill on bisonoorne ehk iga nupu tekitatud helikõrgus oleneb sellest, kas lõõtsa tõmmatakse lahti või surutakse kokku.


Barkarool

Barkarool (it barcarola, barca – 'paat') on Veneetsia gondoljeeride rahvalik laul või selles stiilis komponeeritud muusikapala. Kaks tuntumat selle žanri näidet on barkarool Jacques Offenbachi ooperist "Hoffmanni lood" ja Frédéric Chopini Barkarool Fis-duur klaverile.

Barkarooli iseloomustab gondoljeeri mõlatõukeid meenutav rütm, mõõdukas tempo ja 6/8 taktimõõt. Kuigi kõige kuulsamad barkaroolid on pärit romantismiajastust, oli žanr tuntud juba 18. sajandil. Lisaks Offenbachile kasutasid barkarooli oma ooperites aariatena näiteks Giovanni Paisiello, Carl Maria von Weber, Gioachino Rossini ja Giuseppe Verdi.

Samuti on tuntud Pjotr Tšaikovski barkarool tsüklist "Aastaajad".


Pierre Damien Habumuremyi

Pierre Damien Habumuremyi (sündinud 21. veebruaril 1961 Ruhondos) on Rwanda poliitik.

Ta oli 7. oktoobrist 2011 kuni 24. juulini 2014 Rwanda peaminister.

Tal on doktorikraad politoloogias Ouagadougou ülikoolist.

Enne peaministriks saamist oli ta haridusminister.


Kalüpso

Kalüpso on Lääne-India saarte muusikastiil, mis pärineb Trinidadist ja Tobagost ning mille juured on Aafrikas ja Euroopas.

Stiili alged arenesid Aafrikast pärit orjade suhtluses, kes üksteisega suhtlemiseks laulsid, kuna neil ei olnud lubatud rääkida. Prantsuse, hispaania ja briti kolonistid mõjutasid oma kultuuriga stiili arengut. Prantslased tõid Trinidadile karnevali ning kalüpso sai karnevalide populaarseks osaks. Kalüpso on tantsurütmiline rahvalaul ning ka selle rütmiga seltskonnatants.


Londoni Assamblee

Londoni Assamblee (inglise keeles London Assembly) on valitav organ, mis on osa Suur-Londoni administratsioonist. 2000. aastal asutatud assamblee kontrollib Londoni linnapea tegevust. Assamblee koguneb Suur-Londoni Administratsiooni uues hoones City Hallis Southwarki linnaosas. Assambleel on õigus muuta linnapea aastaeelarvet ning see käsitleb oma tegevuses Londonit puudutavaid olulisi küsimusi, näiteks transpordi- või keskkonnaküsimusi, avaldab oma järeldused ja soovitused ning esitab vastavad ettepanekud linnapeale. Londoni Assamblee koosneb 25 liikmest. Valimised toimuvad iga nelja aasta tagant – üheaegselt linnapea valimistega. Assamblee liikmed omavad õigust kasutada oma nime taga lühendit AM (Assembly Member). 2021. aastal toimunud valimiste järel kuulub assambleesse neli parteid: leiboristid (11 kohta), konservatiivid (9), rohelised (3) ja liberaaldemokraadid (2).


Suur-Londoni Administratsioon

Suur-Londoni Administratsioon (inglise keeles Greater London Authority, lühendatult GLA) on kõrgema taseme haldusorgan Inglismaal Suur-Londoni regioonis.

Suur-Londoni Administratsioon koosneb otse valitud Londoni linnapeast (Mayor of London) ja valitud 25-liikmelisest Londoni Assambleest (London Assembly), kes omab kontrollfunktsiooni. GLA loodi aastal 2000 ja on kohaliku omavalitsuse struktuuris ülemise tasandi haldusorgan. Varem oli Suur-Londonis ülemise tasandi haldusorganiks Suur-Londoni Nõukogu (Greater London Council), mis aga kaotati 1986. aastal Margaret Thatcheri juhitud konservatiivide valitsuse poolt samal ajal kõigi linnkrahvkondade nõukogude likvideerimisega.

Haldusvõimu funktsioonid Suur-Londonis on jagatud GLA ja madalama tasandi omavalitsuste haldusorganite – 32 linnaosa nõukogu (councils of London boroughs) ja City of Londoni Korporatsiooni (City of London Corporation) – vahel.

City of Londoni Korporatsiooni kontrolli all on vaid ühe ruutmiili suurune piirkond Londoni südalinnas ja selle eesotsas on suuresti tseremoniaalseid funktsioone omav lordmeer (Lord Mayor).

Suur-Londoni Administratsioon asub uues, 2002. aastal valminud arhitekt Norman Fosteri projekteeritud City Hallis Southwarki linnaosas Thamesi kaldal Toweri silla naabruses.


Taavi Teplenkov

Taavi Teplenkov (sündinud 2. mail 1975 Tallinnas) on eesti näitleja.

Teplenkov lõpetas 1993. aastal Tallinna Väike-Õismäe Keskkooli ja 1998. aastal Eesti Muusikaakadeemia Kõrgema Lavakunstikooli XVIII lennu. Samal aastal alustas kursuse juhendaja Priit Pedajase kutsel tööd Eesti Draamateatris näitlejana.

Teplenkov on õpetanud aastatel 2008–2012 Eesti Muusika- ja Teatriakadeemia lavakunstikoolis näitlejatööd. Ta on juhtinud "Eesti Laul 2012" finaalkontserti (koos Piret Järvise ja Tiit Sukaga).


Mikey Welsh

Michael Edward Welsh (20. aprill 1971 – 8. oktoober 2011) oli USA muusik, ansambli Weezer basskitarrist (1994–2001).


Xabi Alonso

Xabier Alonso Olano (sündinud 25. novembril 1981 Tolosas) on Hispaania endine jalgpallur, poolkaitsja. Ta on Leverkuseni Bayeri peatreener.

Ta mängis klubikarjääri jooksul Hispaanias Madridi Realis, Real Sociedadis, SD Eibaris, Inglismaal Liverpoolis ja Saksamaal Müncheni Bayernis.


Mart Toome

Mart Toome (sündinud 7. märtsil 1980) on eesti näitleja.

2002. aastal lõpetas ta Eesti Muusikaakadeemia Kõrgema Lavakunstikooli (20. lend).

Samast aastast töötab Tallinna Linnateatri näitlejana.

Mart Toome on mänginud ka filmides ("Nimed marmortahvlil", "Stiilipidu") ja teleseriaalides.


Pepe Reina

Pepe Reina (õieti José Manuel Reina Páez; sündinud 31. augustil 1982 Madridis) on Hispaania jalgpallur, kes mängib väravavahina Hispaania kõrgliigaklubis Villarreal.

Varem on ta mänginud sellistes klubides nagu Barcelona, Liverpool, Müncheni Bayern, Napoli, AC Milan, Rooma Lazio ja Aston Villa.

Reina on õppinud Barcelona noorteakadeemias La Masia.


Carita Vaikjärv

Carita Vaikjärv (sündinud 18. veebruaril 1980 Pärnus) on eesti näitleja.

2002. aastal lõpetas ta Eesti Muusikaakadeemia Kõrgema Lavakunstikooli (20. lend). Samast aastast töötas Viljandi teatri Ugala näitlejana. Alates 2016. aastast on ta Pärnu Endla teatri näitleja.

Mänginud ka teleseriaalides ja filmis "Nimed marmortahvlil".


Karin Tammaru

Karin Tammaru (sündinud 27. jaanuaril 1971 Paides) on eesti näitleja.

Aastatel 1990–1992 õppis ta Tallinna Pedagoogilises Instituudis näitejuhtimist. Lõpetas 1996. aastal Eesti Muusikaakadeemia Kõrgema Lavakunstikooli (17. lend).

Töötas aastatel 1996–1998 Rakvere Teatris ja 1998–2006 Vanemuise Teatris. Alates 2007. aastast on Karin Tammaru Pärnu Endla Teatri näitleja.


Biograafiad (Va)

Biograafiad (Va) loetleb Vikipeedias olemasolevaid või kavatsetavaid artikleid isikutest, kelle nimi algab tähtedega "Va".


Liisa Aibel

Liisa Aibel (kodanikunimi Liisa Lennuk; sündinud 21. septembril 1972) on eesti näitleja.

Ta lõpetas aastal 1990 Pärnu 6. Keskkooli ja aastal 1994 Eesti Muusikaakadeemia Kõrgema Lavakunstikooli (16. lend).

Liisa Aibel töötas aastatel 1994–2004 Pärnu teatris Endla. Alates 2004. aastast on ta Rakvere Teatri näitleja.


Mihkel Kabel

Mihkel Kabel (sündinud 1. aprillil 1984 Albus) on eesti näitleja.

Ta on lõpetanud 2006. aastal Eesti Muusika- ja Teatriakadeemia lavakunstikooli (22. lennus).

Aastatel 2006–2012 töötas ta näitlejana Eesti Draamateatris ja 2013–2017 näitlejana Rakvere Teatris. Seejärel on ta tegutsenud vabakutselise näitlejana.

Ta on mänginud teleseriaalides "Ohtlik lend", "Kelgukoerad" ja "Kättemaksukontor".


Roland Laos

Roland Laos (sündinud 28. oktoobril 1986 Tallinnas) on eesti näitleja.

Ta lõpetas aastal 2006 Tallinna 32. Keskkooli ja 2010. aastal Eesti Muusika- ja Teatriakadeemia lavakunstikooli (24. lend) ja töötas seejärel kuni 2014. aastani Eesti Draamateatris.


Uno Vark

Uno Vark (20. jaanuar 1934 Tallinn – 2. september 1991 Tallinn) oli eesti näitleja.

Ta lõpetas aastal 1952 Tallinna Muusikakooli metsasarve erialal ja aastal 1965 Tallinna Riikliku Konservatooriumi lavakunstikateedri (2. lennu).

Aastatel 1952–1965 töötas ta Estonia teatris inspitsiendi ja näitlejana. Aastatel 1965–1968 töötas ta Eesti NSV Riiklikus Noorsooteatris näitlejana.


Ago Roo

Ago Roo (sündinud 11. mail 1946 Tartumaa Saadjärve vallas Visustis) on eesti näitleja.

Ta lõpetas 1964. aastal Elva Keskkooli ja 1968. aastal Tallinna Riikliku Konservatooriumi lavakunstikateedri (3. lennu).

Ta töötas aastatel 1968–1969 Rakvere Teatris ja 1969–1978 Pärnu teatris Endla. Aastatel 1978–2009 oli ta Tallinna Linnateatri näitleja.

Ta on mänginud ka filmides ja teleseriaalides.


Ashay Dharwadker

Ashay Dharwadker (sündinud 1. jaanuaril 1967 New Delhis) on Eestiga seotud india matemaatik. Ta uurib algebra, topoloogia, graafiteooria, arvutiteaduse ja füüsika aluseid.


Chinese Semiotic Studies

Chinese Semiotic Studies on semiootikaalane ingliskeelne teadusajakiri.

Ajakiri ilmub alates 2009. aastast. Seda annab välja rahvusvaheline semiootikauuringute instituut Nanjingi Ülikooli juures ning kirjastab Nanjing Normal University Press.

Alates 2011. aasta numbritest on ajakirjas Tartu semiootika teemasektsioon.


Pavel Karelin

Pavel Karelin (27. aprill 1990 Gorki – 9. oktoober 2011 Nižni Novgorodi oblast) oli Venemaa suusahüppaja.

Karelin tegi kaasa neli maailma karikasarja hooaega (2008–2011). Juba esimesel MK-etapil Soomes Kuusamos sai ta 15. koha ja sama hooaja keskel Austrias Bischofshofenis 9. koha. Seejärel areng takerdus, kuid viimasel hooajal toimus arenguhüpe. Tema kohad maailma karikasarja kokkuvõttes olid neil aastail 129 punktiga 32., 56 punktiga 42., 34 punktiga 57. ja 282 punktiga 23.

Tema edukaimaks võistluseks jäi nelja hüppemäe turnee Garmisch-Partenkircheni etapp. Seal saavutas ta 1. jaanuaril 2011 teise koha, kaotades ainult Simon Ammannile. Ta oli endise NSV Liidu maade teine suusahüppaja, kes jõudis pärast NSV Liidu lagunemist suusahüpete MK-etapil esikolmikusse. Esimene oli samuti Venemaa sportlane Dmitri Vassiljev, kes 1. jaanuaril 2001 saavutas sealsamas Garmisch-Partenkirchenis samuti teise koha.

Karelin hukkus liiklusõnnetuses.


Rööptahukas

Rööptahukas on prisma, mille põhjad on rööpkülikud. Rööptahuka kõik tahud on rööpkülikud, mis on kongruentsed oma vastastahkudega.


Karala Odagala

Karala Odagala on Saaremaal Karala külas korraldatav spordi- ja kultuuripäev, mis toimub igal aastal ühel juulikuu laupäeval.

Sõpradevahelisest mõõduvõtust alguse saanud Odagala korraldajateks on MTÜ Kodukandi Sport koos vabatahtlike ning kohaliku Juulikute pererahvaga, kelle maadel üritus toimub. Esimene Karala Odagala toimus 2004. aastal. Võistluspaik Karala Arena on suurepärane paik sportimiseks ja pealtvaatajatele suvepäeva nautimiseks.

Kalasilmaviskes pole väga muutlike ja erinevate ilmaolude tõttu kõigi aegade edetabelit seni peetud.


Kuraare

Kuraare on kiire toimega mürk.

Seda valmistatakse Lõuna-Ameerikas mürgise strühniinipuu koorest. Seda kasutavad indiaanlased noolemürgina. Kuraaret on kasutatud ka ravimina. 1843. aastal tehti kindlaks, millel põhineb kuraare toime organismis.


Pavo Raudsepp

Pavo Raudsepp (sündinud 9. oktoobril 1973 Koerus) on eesti murdmaasuusataja, mitmekordne Eesti meister.

2002. aastal saavutas Pavo Raudsepp Salt Lake City taliolümpiamängudel sprindis (vabatehnika) 34. ja 30 km sõidus (v, ühisstart) 60. koha.

2004. aastal tuli ta Eesti meistriks suusasprindis.

Pavo Raudsepp on mitmekordne Eesti meister tünnisõidus.

Ta on ettevõtte P.Õ.M.M juhataja.

27. jaanuaril 2018 valiti ta Tamsalus Rahva Ühtsuse Erakonna juhiks. 14. jaanuaril 2019 astus ta erakonnast välja ja kandideeris valimistel hoopis Vabaerakonna nimekirjas. Ta sai Vabaerakonna esinumbrina 6. valimisringkonnas 87 häält. 14. märtsil 2019 astus ta taas Rahva Ühtsuse Erakonda.


Marika Mikelsaar

Marika Mikelsaar (sünninimi Marika Jürgenson, sündinud 12. novembril 1938) on eesti mikrobioloog.

Tema peamised uurimisvaldkonnad on kliiniline mikrobioloogia, inimese mikroobiökoloogia tervise ja haiguse korral ning probiootikumide toimemehhanismid ja arendus.

Marika Mikelsaare enim avalikku tähelepanu pälvinud saavutus on patenteeritud probiootilise piimhappebakteri Lactobacillus fermentum ME-3 avastamine, mida tarvitatakse näiteks Dr Helluse piimatoodete sarjas. 2007. aastal pälvis ta selle eest Euroopa Liidu naisleidurite ja -innovaatorite võrgustiku (EUWIIN) auhinna ja 2008. aastal ülemaailmse naisleidurite ja -innovaatorite auhinna.

Marika Mikelsaar kuulub Eesti Naisüliõpilaste Seltsi.


João Lopes Marques

João Lopes Marques (sündinud 29. augustil 1971 Lissabonis) on alates 2006. aastast Tallinnas elav Portugali vabakutseline ajakirjanik, stsenarist, kirjanik ja blogija. Eestis on ta nime teinud kui kolumnist ja kirjanik, kes kirjutab välismaalase pilgu läbi Eestist ja eestlastest.


Linnkrahvkond

Linnkrahvkond (inglise keeles metropolitan county) on Suurbritannias Inglismaal asuv linnastunud krahvkond. Algselt oli linnkrahvkond haldusüksus, praegu vaid geograafiline üksus.

Inglismaal on 6 linnkrahvkonda. Kõik nad hõlmavad linnastunud alasid. Neist igaühe rahvaarv on 1,2–2,8 miljonit elanikku. Kuigi nad pole pindalalt väga suured, elab neis 22% Inglismaa ja 18% Suurbritannia rahvastikust. Rahvastiku tihedus on kõige suurem West Midlandsis (2800 in/km²) ja kõige väiksem Lõuna-Yorkshire'is (800 in/km²). Ent kui vaadata linnkrahvkondade linnaosi, siis on kõige tihedamalt asustatud Liverpool (4000 in/km²) ja kõige hõredamalt Doncaster (500 in/km²).

Linnkrahvkonnad jagunevad linnaosadeks. Kokku on 6 linnkrahvkonnal 36 linnaosa. Kõige vähem, 4 linnaosa on Lõuna-Yorkshire'is. Kõige rohkem, 10 linnaosa on Suur-Manchesteris.

Linnkrahvkonnad moodustati 1974 Inglismaa suuremates linnastutes haldusüksustena, kus omavalitsemist teostasid krahvkonnatasandil linnkrahvkonnanõukogud ja ringkonnatasandil linlike linnkrahvkonna linnaosade nõukogud. Linnkrahvkonnad loodi Suur-Londoni eeskujul, mis loodi 1965. Kõigis linnkrahvkondades tuli võimule Leiboristlik Partei ja linnkrahvkonnad loodigi ajal, mil valitsuse moodustasid leiboristid. Ka Suur-Londoni loomise ajal olid leiboristid valitsevf erakond.

Aastal 1986 linnkrahvkonnanõukogud kaotati, nende funktsioonid läksid üle linnkrahvkonna linnaosade nõukogudele. Sel ajal valitses Suurbritanniat Konservatiivne Partei ja linnkrahvkonnanõukogude keelustamine oli 1983. aasta Suurbritannia parlamendivalimistel konservatiivide üks põhilubadusi.

1995 asutasid Birmingham, Bristol, Leeds, Liverpool, Manchester, Newcastle, Nottingham ja Sheffield Inglise Tuumiklinnade Rühma (English Core Cities Group). Sellel organisatsioonil ei ole juriidilises mõttes sõnaõigust üheski omavalitsuses, aga ta tundub liikuvat mingit sorti ametliku tunnustuse suunas väljaspool Londonit asuvate piirkonnakeskuste ühendusena.


Linnkrahvkonna linnaosa

Linnkrahvkonna linnaosa (inglise keeles metropolitan borough) on Suurbritannias Inglismaal haldus- ja omavalitsusüksus.

Linnkrahvkonna linnaosad, mis Inglise seaduse järgi on linlikud ringkonnad (metropolitan districts), moodustati 1974 linnkrahvkondades. Kõigile on antud borough' staatus Suurbritannias, osale ka city staatus Suurbritannias.

Pärast 1986. aastat, kui linnkrahvkondade nõukogud kaotati, on linnkrahvkondade linnaosad oma juhtimistasandilt sarnased tervikomavalitsustega.

1900–1965 oli termin "metropolitan borough" kasutusel kui Londoni haldusüksus. Tänapäeva Londoni linnaosade kohta seda väljendit enam ei kasutata; selle asemel öeldakse London borough.

Kuigi linnkrahvkondade linnaosad ei ole pindalalt väga suured, elab neis 22% Inglismaa ja 18% Suurbritannia rahvastikust. Elanike arvult väikseimas linnkrahvkonna linnaosas on elanikke 174 000, suurimas (Birmingham) üks miljon elanikku. Kõige tihedamalt on nendest asustatud Liverpool (4000 in/km²) ja kõige hõredamalt Doncaster (500 in/km²).

Inglismaa 6 linnkrahvkonda jagunevad 36 linnkrahvkonna linnaosaks. Kõige vähem, 4 linnaosa on South Yorkshire'is. Kõige rohkem, 10 linnaosa on Suur-Manchesteris.


Eesti NSV ministeeriumide loend

Eesti NSV ministeeriumide loend on Eesti NSV-s tegutsenud rahvakomissariaatide ja ministeeriumide loend aastatest 1940–1990.


Mikko Saarinen

Mikko Vihtori Saarinen (4. aprill 1946 Salo – 29. detsember 2022) oli Soome poksija.

Saarinen oli I keskkaalus (kuni 71 kg) kokku neljakordne Soome meister aastatel 1969–1972 ning sai 1968. aastal III koha.

Saarinen osales kokku kaks korda Eesti NSV – Soome sõpruskohtumistel. Ta kaotas oma kohtumise 1969. aastal ning võitis oma kohtumise 1969. aasta täiendaval sõpruskohtumisel.

Saarinen osales 1972. aasta Müncheni olümpiamängudel I keskkaalus (kuni 71 kg), kuid kaotas oma kohtumise II ringis ja jäi edasisest medaliheitlusest välja. Ta osales 18. Euroopa meistrivõistlustel Bukarestis 1969. aastal I keskkaalus (kuni 71 kg), kuid kaotas oma kohtumise II ringis ja jäi edasisest medaliheitlusest välja ning 19. Euroopa meistrivõistlustel Madridis 1971. aastal, kuid kaotas oma kohtumise I ringis ja jäi edasisest medaliheitlusest välja.

Saarinen poksis oktoobrist 1972 kuni augustini 1973 elukutselisena. Ta pidas kokku 5 kohtumist ning võitis kõik (neist 3 nokaudiga) kohtumised.


Aleksandr Zinovjev

Aleksandr Zinovjev (vene Александр Александрович Зиновьев; 29. oktoober 1922 Pahtino küla, Kostroma kubermang – 10. mai 2006 Moskva) oli vene loogik, filosoof ja kirjanik. Töid polüvalentse loogika alalt. Tema maailmatunnetust on iseloomustatud tragistliku ja pessimistlikuna.

Nõukogude ajal oli Zinovjev dissident. Pärast seda, kui ta oli Läänes avaldanud kaks Nõukogude korra suhtes kriitilist romaani, visati ta välja NSV Liidu Teaduste Akadeemiast ning saadeti 1978. aastal Nõukogude Liidust välja.

Pöördus 1999. aastal Venemaale tagasi (protestiks NATO sõjale Serbia vastu).

Pärast Nõukogude Liidu lõppu kritiseeris Zinovjev Boriss Jeltsini reforme ja toetas kommunist Gennadi Zjuganovit.

Zinovjev pooldas Nikolai Morozovi ja Anatoli Fomenko "uut kronoloogiat", mille järgi on kogu inimkonna vanem ajalugu võltsitud.


Estadio Centenario

Estadio Centenario on Uruguays Montevideos asuv jalgpallistaadion. Estadio Centenario on Uruguay jalgpallikoondise kodustaadion.

Staadion sai valmis 1929. ja 1930. aastate vahel. Estadio Centenario oli 1930. aasta jalgpalli maailmameistrivõistluste peamine staadion, millel toimusid nii alagruppide kohtumised kui ka poolfinaalid ja finaalmäng.


Eesti krediidiasutuste loend

Eesti krediidiasutuste loend on Eestis tegutsevate ja tegutsenud krediidiasutuste – pankade, hoiu-laenuühistute jne loend.

__NOTOC__


Homograafia

Homograafid on lekseemid, mis kirjutatakse ühtmoodi, kuid hääldatakse erinevalt. Nt palatalisatsiooni kirjapildis märkimata jätmise tõttu palk 'puitmaterjal' – palk 'töötasu', kann 'lauanõu' – kann 'lelu, mänguasi'.


City (Suurbritannia)

Suurbritannias on city staatus, mille Briti monarh annab valitud omavalitsusüksustele.

Staatus ei anna saajale mingeid täiendavaid õigusi peale prestiiži ja õiguse nimetada end cityks. Tänapäeval city staatuse kandidaat peab läbima konkursi. Seejuures ei anta city staatust automaatselt mingite kriteeriumite alusel, kuigi traditsiooniliselt (kuni 1888. aastani) staatus anti linnale, mis omas oma territooriumil katedraali. Esimene katedraali mitteomav linn Inglismaal, millele monarh andis city staatuse, oli Birmingham (1889).

City staatust omab 2014. aasta seisuga 69 munitsipaalüksust, neist 8 lisandus konkursiga 2000. aastal, kus pretendente city staatusele oli 40.


Borough

Borough on Suurbritannias staatus, mis antakse kuningliku õigustekirjaga kohalikele omavalitsusüksustele Inglismaal, Walesis ja Põhja-Iirimaal.

Staatus ei anna borough' nõukogule ega elanikele mingeid täiendavaid õigusi.

Borough'd juhib valitav nõukogu (borough council) ja selle esimees on meer (mayor).

Borough' staatus on 245 omavalitsusüksusel.


Kuningate org

Kuningate org on org Egiptuses, mida peaaegu 500 aasta vältel (16.–11. sajandini e.m.a) kasutati vaaraode ja teiste ülikute matmispaigana. Seda kasutati Vana-Egiptuse 18.–20. dünastia valitsemisajal (Uue riigi ajal). Org asub Niiluse läänekaldal Teeba (tänapäeva Luxor) lähedal.


OTRS

OTRS (lühend ingliskeelsest nimest Open-source Ticket Request System) on vabavaraline veahaldussüsteem organisatsioonide ja ettevõtete päringute vastuvõtmiseks ja haldamiseks. Selle abil võib vahendada küsimusi, kaebusi, tehnilise toe poole pöördumist, vearaporteid ja muud suhtlust.


Legend vägevast seebist

"Legend vägevast seebist" on 2011. aasta Eesti film, mille on lavastanud Andrew Bond.

Filmivõtted toimusid Maardu karjääris ja Tallinnas Noblessneri sadamas 31. maist kuni 13. juunini 2010.


Rapla Vabadussõja mälestussammas

Rapla Vabadussõja mälestussammas on Raplas asuv mälestusmärk Eesti Vabadussõjas langenutele. Mälestussammas asub Rapla kiriku aias ja selle autor on kujur Jaan Koort. Samba taastasid skulptorid Tõnu Maarand ja Ants Viitmaa.


Rändeiive

Rändeiive ehk rändesaldo ehk mehaaniline iive on aasta jooksul mingisse paikkonda saabunud ja sealt lahkunud inimeste arvude vahe; osa üldiibest. Mehaaniline iive on absoluutse iibe näitajaid.


Christopher Sims

Christopher Albert Sims (Chris Sims; sündinud 21. oktoobril 1942) on Ameerika Ühendriikide majandusteadlane, Nobeli auhinna laureaat.

Sims sai 2011. aastal Nobeli majandusauhinna koos Thomas Sargentiga.

Tema vanaisa William Morris Leiserson on pärit Tallinnast.


Thomas Sargent

Thomas John Sargent (Tom Sargent, sündinud 19. juulil 1943 Pasadenas Californias) on Ameerika Ühendriikide majandusteadlane.

Sargent sai 2011. aastal Nobeli majandusauhinna koos Christopher Simsiga.


Markus Huhtala

Markus Huhtala (sündinud 15. juunil 1982 Haukipudase vallas Põhja-Pohjanmaa maakonnas) on Soome endine poksija.

Huhtala osales harrastajana kokku 50 kohtumisel, millest võitis 44 ja kaotas 6. Ta oli kokku kolmekordne Soome juunioride meister aastatel 1998–2000. Ta loobus täiskasvanute klassi jõudes harrastuspoksist ja jätkas edasi kutselise poksijana.

Huhtala poksis oktoobrist 2001 kuni novembrini 2010 elukutselisena (aastatel 2005–2009 oli tal käevigastuse tõttu võistluspaus) ning pidas kokku 12 kohtumist, millest võitis 9 (neist 8 nokaudiga) ja kaotas 2 kohtumist (neist 1 nokaudiga) ning 1 kohtumine lõppes viigiga.


Lasse Friman

Lasse Antero Friman (sündinud 3. novembril 1954 Helsingis) on Soome endine poksija.

Friman oli kokku kahekordne Soome meister – I kergekeskkaalus (kuni 63,5 kg) 1976. aastal ja II kergekeskkaalus (kuni 67 kg) 1982. aastal ning sai 1975. aastal I kergekeskkaalus (kuni 63,5 kg) III koha.

Friman osales 1976. aasta Montréali olümpiamängudel I kergekeskkaalus (kuni 63,5 kg), kuid kaotas oma kohtumise II ringis ja jäi edasisest medaliheitlusest välja. Ta osales 3. maailmameistrivõistlustel Münchenis 1982. aastal II kergekeskkaalus (kuni 67 kg), kuid kaotas oma kohtumise I ringis ja jäi edasisest medaliheitlusest välja.


Väike vereringe

Väike vereringe ehk kopsuvereringe (circulatio pulmonalis) on vereringe osa suletud kardiovaskulaarsüsteemiga organismides. Kopsuvereringe on ka kopskaladel ja kahepaiksetel.


Kai Brännkärr

Kai Brännkärr (sündinud 10. märtsil 1971 Tornios) on Soome endine poksija.

Brännkärr oli kokku seitsmekordne Soome meister – raskekaalus (kuni 91 kg) aastatel 1990, 1992, 1994 ja 1998 ning üliraskekaalus (üle 91 kg) aastatel 1995–1997. Ta sai raskekaalus (kuni 91 kg) 1991. aastal II koha ning poolraskekaalus (kuni 81 kg) 1993. aastal III koha.

Brännkärr osales ühe korra Eesti-Soome maavõistlustel ning kaotas oma kohtumise 1998. aastal.

Brännkärr osales 31. Euroopa meistrivõistlustel Vejles 1996. aastal üliraskekaalus (üle 91 kg), kuid kaotas oma kohtumise II ringis ja jäi edasisest medaliheitlusest välja. Ta osales 9. maailmameistrivõistlustel Budapestis 1997. aastal, kuid kaotas oma kohtumise II ringis ja jäi edasisest medaliheitlusest välja.

Brännkärr poksis märtsist 2005 kuni septembrini 2006 elukutselisena. Ta pidas kokku 3 kohtumist ning võitis kõik (neist 2 nokaudiga) kohtumised.


Kümblusraviõpetus

Kümblusraviõpetus ehk balneoloogia (ladinakeelsest sõnast balneum, mis tähendab vanni) on teadus, mis uurib mineraalveeallikaid, tervistusvesi, ravimuda ning nendega ravimise meetodeid.


Bensopüreen

Bensopüreen ehk benso(a)püreen (keemiline valem C₂₀H₁₂) on viie benseenituumaga polütsükliline aromaatne süsivesinik, mille ainevahetussaadused (metaboliidid) on mutageensed ja väga kantserogeensed.

Bensopüreeni leidub kivisöe-, põlevkivi jt tõrvades ja -suitsus, tubakasuitsus ning suitsutatud toiduainetes.


Terengganu osariik

Terengganu on Malaisia osariik.

Osariigi pealinn on Kuala Terengganu, mis asub Terengganu jõe suudmes.


Kalle Väisälä

Kalle Väisälä (19. august 1893 Kontiolahti vald – 16. september 1968 Helsingi) oli soome matemaatik, kes töötas ka Tartu Ülikoolis.

Kalle Väisälä sündis Põhja-Karjalas Utras (praegu Joensuu linnaosa). Ta lõpetas 1911. aastal Joensuu lütseumi. Aastatel 1911–1914 õppis ta Helsingi Ülikoolis matemaatikat ja sai pärast ülikooli lõpetamist samasse ülikooli assistendiks. 1915. aastal avaldas ta koos J. V. Kallioga uurimuse röntgenikiirte neeldumisest mõnedes puidu- ja kivimiliikides. 1915. aastal kaitses ta doktoriväitekirja viienda astme võrranditest. 1917. aastal nimetati ta Helsingi Ülikooli matemaatikadotsendiks ning valiti Soome Teaduste Akadeemia abiliikmeks.

1919. aasta septembris valiti Kalle Väisälä Tartu Ülikooli matemaatikaprofessoriks. Kirjas ülikooli kuraatorile märkis ta, et võiks esialgu pidada loenguid saksa keeles ning avaldas lootust pidada loenguid eesti keeles, mida ta hakkaski tegema 1920. aasta alguses. Tartu Ülikoolis õpetas ta näiteks kõrgemat algebrat, funktsiooniteooriat, valitud peatükke uuemast funktsiooniteooriast ja analüütilisest arvuteooriast, elliptilisi funktsioone, diferentsiaalvõrrandeid, elementaarmatemaatikat kõrgemast vaatekohast, aga ka esperanto keelt. Tema juhendamisel kirjutasid Albert Borkvell ja Hilda Laidoner 1922. aastal esimesed eestikeelsed magistriväitekirjad matemaatika alal.

1922. aastal kutsuti Kalle Väisälä 1920. aastal asutatud Turu Ülikooli professoriks. Turus oli ta aastatel 1922–1926 ka üliõpilaskonna inspektor, aastatel 1930–1938 ülikooli valitsuse liige, aastatel 1934–1938 ka ülikooli prorektor. 1924. aastal valiti ta Soome Teaduste Akadeemia liikmeks. 1939. aastal siirdus ta Helsingisse, kus töötas aastatel 1939–1957 Helsingi Ülikooli dotsendina ning aastatel 1939–1960 Helsingi tehnikaülikooli professorina.

Kalle Väisälä on kirjutanud soomekeelseid matemaatikaõpikuid nii kesk- kui ka kõrgkoolidele.


Tyne and Wear

Tyne and Wear on tseremoniaal- ja linnakrahvkond Kirde-Inglismaal. See moodustati 1974. aastal ajaloolise Northumberlandi ja Durhami krahvkonna piirialadest.


Heidelbergi ülikool

Heidelbergi Ruprecht Karli Ülikool (Ruprecht-Karls-Universität Heidelberg) on ülikool Saksamaal Heidelbergis.

See on vanim ülikool Saksamaal, asutatud 1386.

Vana ülikooliosa asub Heidelbergi kesklinnas. Uus ülikoolilinnak on rajatud Heidelbergi Neuenheimer Feldi linnaossa.


Biojäätmed

Biojäätmed (inglise biowaste) ehk orgaanilised jäätmed (inglise organic waste) on organismidest pärit jäätmed.


Tawakul Karmān

Tawakul Karmān (araabia keeles توكل كرمان; sündinud 7. veebruaril 1979 Ta'izzis) on Jeemeni ajakirjanik, poliitik ja inimõiguslane.

Tawakul Karmān on välja astunud sõnavabaduse, demokraatia ja naiste õiguste kaitseks. Aastal 2005 oli ta üks rühma Women Journalists Without Chains asutajaid.

Ta kuulub opositsioonierakonda Al-Işlāḩ ja on parlamendi liige. Ta osales 2011. aasta president 'Alī 'Abdullāh Sāliḩi vastaste meeleavalduste korraldamises.

Tawakul Karmān jagas Libeeria presidendi Ellen Johnson Sirleafi ja rahuaktivisti Leymah Gboweega 2011. aasta Nobeli rahuauhinda.


Lobotoomia

Lobotoomia on aju otsmikusagarate ja talamuse vaheliste ühenduste läbilõikamise operatsioon, mida kasutati 20. sajandi esimesel poolel peamiselt USA-s, Suurbritannias ja Skandinaavia maades depressiooni, skisofreenia ja muude psüühikahäirete raviks.


Kurt Mattsson

Kurt Antero Mattsson (hüüdnimi "Kurre"; 1. märts 1940 Lahti – 12. oktoober 2023) oli Soome poksija.

Mattsson oli I keskkaalus (kuni 71 kg) kahekordne Soome meister aastatel 1962–1963 ning sai 1961. aastal III koha.

Mattsson osales kokku kolm korda Eesti NSV – Soome sõpruskohtumistel. Ta kaotas oma kohtumise 1961. ja 1963. aastal ning võitis oma kohtumise 1962. aastal.

Mattsson osales 1964. aasta Tōkyō olümpiamängudel I keskkaalus (kuni 71 kg), kuid kaotas oma kohtumise II ringis hilisemale pronksmedalivõitjale Józef Grzesiakile (Poola) ja jäi edasisest medaliheitlusest välja. Ta osales I keskkaalus (kuni 71 kg) 14. Euroopa meistrivõistlustel Belgradis 1961. aastal, kuid kaotas oma kohtumise I ringis ja jäi edasisest medaliheitlusest välja ning 15. Euroopa meistrivõistlustel Moskvas 1963. aastal, kuid kaotas jälle oma kohtumise I ringis ja jäi edasisest medaliheitlusest välja.

Mattsson poksis septembrist 1965 kuni detsembrini 1969 elukutselisena. Ta pidas kokku 13 kohtumist ning võitis neist 9 (neist 2 nokaudiga) ja kaotas 2 (neist 1 nokaudiga) kohtumist ning 2 kohtumist jäi viiki.


West Midlands

West Midlands on tseremoniaal- ja linnakrahvkond Inglismaal West Midlandsi piirkonnas. See moodustati 1974. aastal.


HTC

HTC (algselt High-Tech Computer Corporation, asutatud aastal 1997) on Taiwani nutitelefonide, mobiilsete arvutite ja pihuarvutite tootja, kes algselt valmistas ainult Windowsi platvormil töötavaid mobiiltelefone, aga aastast 2009 hakkas tootma ka nutitelefone Android platvormil. HTC peakontor asub Taiwanis Taoyuanis. Firmas töötab 4930 töötajat.

HTC on tootnud Androidi ja Windowsiga töötavaid nutitelefone ja pihuarvuteid. HTC toodetud seadmeid müüvad ka oma brändi nime all järgmised jaemüüjad: Dell, Fujitsu-Siemens, HP/Compaq, i-mate, Krome, Palm, Sharp Corporation ja UTStarcom. HTC tootis ka Nexus One'i, mis kannab Google'i kaubamärki.

HTC teeb tihedat koostööd Google'iga, kuid on säilitanud oma eripära ja stiili. Eri riikides võib kohata HTC monobrändi poode.


Suhhoi

Suhhoi (vene keeles Публичное акционерное общество "Авиационная холдинговая компания "Сухой"", Publitšnoje aktsionjernoje obštšestvo "Aviatsionnaja holdingovaja kompanija "Suhhoi"", varem ГУП АВПК "Сухой", GUP AVPK Suhhoi) on üks suurimaid lennukeid konstrueerivaid ja ehitavaid ettevõtteid Venemaal. NSV Liidu ajal algselt salajane tehas nr 51 (Zavod № 51), asutatud 1939. aastal Moskvas, on nüüdne ettevõte Pavel Suhhoi konstrueerimisbüroost väljakasvanud ettevõte.

Kasutatakse ka ingliskeelset nimetust Sukhoi Civil Aircraft Company (SCAC), aastast 2006 omab selle äriühingu aktsiapakist 25%+1 Itaalia ettevõte Finmeccanica. 2011. aastal müüs Suhhoi Šveitsi firmale Comlux esimesed reisilennukid.


Moštšena

Moštšena (ukraina keeles Мощена) on küla Ukrainas Volõõnia oblastis Koveli rajoonis.

Küla elanike arv on 2010. aasta seisuga 581. Elanike arv kasvab, näiteks 2001. aastal elas Moštšenas 546 inimest. Küla pindala on 1,05 km². Küla asub tasandikul, tema suurim kõrgus merepinnast on 179 m.

Moštšena asub 9 km kaugusel Kovelist. Seal on ka lähimad poed. Elanikud käivad kaupa toomas ka Poolast, mis on umbes 60 km kaugusel.

Moštšena asutati aastal 1543. Siis kuulus ta Poolale. Poola kolmanda jalgamise tulemusena läks ta 1793. aastal Venemaale. Esimese maailmasõja tulemusena läks küla vastloodud Poola riigile tagasi, aga Teise maailmasõja ajal läks ta taas NSV Liidule. Pärast NSV Liidu lagunemist 1991. aastal kuulub Moštšena Ukrainale.

1873. aastal rajati raudteeliin Brest–Kiiev ja sellele Moštšena raudteepeatus, mis asub külast 3 km kaugusel. 2001. aastal selle raudtee külalähedane lõik elektrifitseeriti.

1979. aastal rajati külla Kuulsuse obelisk ja 1988 mälestusmärk tundmatule sõdurile.

1997. aastal valmis külas Ülipüha Jumalaema sündimise kabel. See kuulub Ukraina õigeusu kiriku Kiievi patriarhaati. Kirik on valmistatud tellistest.

Külas tegutsevad kultuurimaja ja kool.


Anatoli Zlenko

Anatoli Zlenko (ukraina keeles Анато́лій Макси́мович Зле́нко; 2. juuni 1938 Ukraina NSV, Kiievi oblast, Stavištše – 1. märts 2021) oli Ukraina poliitik ja diplomaat, Ukraina välisminister 1990–1994 ja 2000–2003.

Zlenko õppis Kiievi mäendustehnikumis ja lõpetas 1967 Kiievi Ülikooli tõlk-referendina.

Ta töötas alates 1967 diplomaadina. Esialgu oli ta Ukraina NSV välisministeeriumi rahvusvaheliste organisatsioonide osakonna atašee ja teine sekretär, 1973–79 UNESCO sekretariaadi kaastööline Pariisis. 1979 sai ta Ukraina NSV välisministeeriumi rahvusvaheliste organisatsioonide osakonna nõunikuks. 1979–83 oli ta Ukraina NSV UNESCO asjade komisjoni vastutav sekretär ja 1983–1987 Ukraina NSV alaline esindaja UNESCO-s.

1989–90 oli Zlenko Ukraina välisministri esimene asetäitja ja 1990–94 Ukraina välisminister. 1994–97 oli ta Ukraina alaline esindaja ÜRO-s, 1997–2000 Ukraina täievoliline suursaadik Prantsusmaal ja Portugalis ning Ukraina alaline esindaja UNESCO-s. 2000. aasta oktoobrist 2003. aastani oli ta Ukraina välisminister, 2003. aasta oktoobrist Ukraina presidendi nõunik rahvusvahelistes eriküsimustes ja 2004–2005 Ukraina esindaja ÜRO inimõiguste komisjonis. 13. oktoobrist 2006 oli Zlenko Ukraina peaministri Viktor Janukovitši nõunik rahvusvahelistes eriküsimustes

2006. aasta suvest oli Zlenko poliitilise kodanikuühenduse Ukraina Foorum esimehe asetäitja ja 2009. aasta kevadest kodanikuühenduse Uus Ukraina nõukogu liige, 2010. aasta septembrist 2010 Kiievi slavistikaülikooli asepresident ning ülikooli slavistika ja rahvusvaheliste suhete instituudi direktor.


Liider

Liider on see keda järgitakse.

Ettevõtluse, riigi vms juhtimise kontekstis on liider see, kes suudab inimeste jaoks luua visiooni tulevikust ja seada selle alusel eesmärgid, millega inimesed saavad oma isiklikke eesmärke siduda. Liidrit eristab tavalisest juhist asjaolu, et tal on olemas vabatahtlikke järgijaid.


Johannes Rennit

Johannes Rennit (4. august 1862 Kuressaare küla – 21. juuni 1923 Põltsamaa) oli eesti vaimulik.

Ta sündis koolmeister Aadu Renniti ja tema naise Anna (neiuna Holzman) pojana. Ristimisel sai ta nimeks Jaan, üliõpilasena kandis eesnime Johann, kuid abiellu astudes juba Johannes.

Johannes õppis Tarvastu kihelkonnakoolis 1873–1876, Viljandi kreiskoolis 1876–1877, Tartu Kubermangugümnaasiumis 1878–1884 ja Tartu ülikooli usuteaduskonnas 1884–1887. Üliõpilasena osales ta esimese sinimustvalge lipu õnnistamisel Otepääl 4. juunil 1884. Pärast õpingute lõpetamist oli ta prooviaastal Tartu Maarja koguduse õpetaja Paul Willigerode juures.

29. novembril 1889 ordineeriti Johannes Rennit Tartu Maarja koguduse abiõpetajaks. Aastatel 1889–1900 teenis ta Kambja kogudust ja 1900–1923 Põltsamaa kogudust.

20. mail 1890 laulatati Karula kirikus Johannes Rennit ja Molly Helene Elisabeth Paslack (4. november 1871 Tartu – 26. september 1960 Sulzberg, Saksamaa). Helene isa oli Karula koguduse õpetaja Heinrich Ewald Paslack ja ema Molly Amalie, neiuna Trautmann.

Johannes Rennit on maetud Põltsamaa kalmistule.


Idioot (film 2011)

"Idioot" on 2011. aasta Eesti film, mille on lavastanud Rainer Sarnet.

Kuigi film põhineb Vene kirjaniku Fjodor Dostojevski romaanil "Idioot", on lavastaja visuaalse keele eeskujudena nimetanud ka Josef von Sternbergi "The Scarlet Empressi" ja Rainer Werner Fassbinderi "Petra von Kanti kibedaid pisaraid".

Filmivõtted on tehtud Narvas Aleksandri kirikus, Tallinnas Dominiiklaste kloostris ja Mustpeade majas. Võtteperiood kestis 2010. aasta 5. augustist 15. septembrini. Väheste võttepaikade valiku põhjuseks oli režissööri sõnul soov viia kogu tegevustik ühtsesse ruumi ja keskenduda tööle väikese näitlejate arvuga.

Rahvusvaheline esilinastus toimus 9. oktoobril Lõuna-Koreas Pusani filmifestivalil, mille uute tulijate võistlusprogrammi "Flash Forward" film valiti.

2011. aastal käis filmi "Idioot" Eesti kinodes vaatamas 11 176 inimest.


ASP.NET

ASP.NET on Microsofti raamistik dünaamiliste veebirakenduste ja veebiteenuste loomiseks.

ASP.NET on Microsofti Active Server Pages'i (ASP) tehnoloogia järeltulija, mis kasutab käituskeskkonnana Common Language Runtime'i. CLR võimaldab kirjutada ASP.NET-i rakendusi igas .NET-i keeles.


Idioot (täpsustus)

Sõna "idioot" võib tähendada järgmist. Idioot tähendab Vana-Kreeka ajaloo kontekstis inimest, kes ei võta osa poliitilisest elust ja tegeleb ainult oma privaatsfääri kuuluvate asjadega. Idiootia on vaimne alaareng. "Idioot" on Fjodor Dostojevski romaan. "Idioot" on Dostojevski romaani põhjal valminud film, mille režissöör on Ivan Põrjev. "Idioot" on Dostojevski romaani põhjal 1951 valminud film, mille režissöör on Akira Kurosawa. "Idioot" on Dostojevski romaani põhjal 2011 valminud film, mille režissöör on Rainer Sarnet. "Idioot" on August Gailiti teos.


Lauaarvuti

Lauaarvuti (ingl desktop computer) on personaalarvuti, mis on mõeldud kasutamiseks kindlas asukohas kodus või kontoris.

Lauaarvuti põhiosad on keskseadet sisaldav arvutikorpus, kuvar, klaviatuur ja hiir. Keskseade ja kuvar võivad paikneda ühises korpuses.

Lauaarvutite kui paiksete andmetöötlusseadmete asemel kasutatakse tänapäeval peamiselt mitmesuguse suuruse ja kasutusvõimalustega kaasaskantavaid akutoitel süle- ja tahvelarvuteid.


Jaan Poska (advokaat)

Jaan Poska juunior (27. juuni 1902 Tallinn – 9. detsember 1941 Kirov, Venemaa) oli eesti advokaat.

Kooliteed alustas 1913. aastal Tallinna Aleksandri Gümnaasiumis, kust suundus 1917. aastal Tallinna linna poeglaste humanitaargümnaasiumi.

Ta oli 1918–1919 Londoni saatkonna nooremsekretär. Inglismaalt naasmise järel osales vabatahtlikuna 1919–1920 Vabadussõjas, kus teenis soomusrongi nr 2 meeskonna koosseisus. Rindel jõudis olla küll vaid kolm nädalat.

1920 asus õppima Tartu Ülikooli õigusteaduskonnas, mille lõpetas 1929. aastal. 1922 liitus Eesti Üliõpilaste Seltsiga ja alates 1929. aastast oli selle vilistlane. Osales 1924. aastal Eesti üliõpilaskonna esindajana ülemaailmsel üliõpilaskongressil Oxfordis.

Erialast karjääri alustas 1924. aastal Tartu-Võru rahukogu tsiviilosakonna ametnikuna. Pärast ülikooli lõpetamist töötas Poska 1929–1935 vandeadvokaadi abina J. Madissoni ja Helmut Romani alluvuses. Alates 1935. aastast oli iseseisev vandeadvokaat Tallinnas ning alates 1938. aastast ühtlasi Välisministeeriumi juriskonsult.

11. detsembril 1940 arreteeriti ta NKVD poolt Tallinnas. Surmaotsus, lasti maha Kirovi vanglas 9. detsembril 1941.


Elmar Anderson

Elmar Ernst Anderson (21. detsember 1898 Tartu – 14. juuli 1996 Stockholm) oli eesti advokaat.

Lõpetas 1917. aastal Tartu Reaalkooli ning õppis 1917 Peterburi ülikooli füüsika-matemaatikateaduskonnas ja 1918 Tartu ülikooli matemaatika-loodusteaduskonna keemiaosakonnas. 1918. aasta kevadsemestril astus ta Eesti Üliõpilaste Seltsi. Osales 1919–1920 Vabadussõjas.

Aastatel 1920–1923 õppis Tartu Ülikooli õigusteaduskonnas. Oli 1924–1925 abiprokurör Haapsalus, 1926–1931 Tallinnas, 1931–1941 ja Saksa okupatsiooni ajal vandeadvokaat Tallinnas.

Põgenes 1944 Saksamaale, kust siirdus 1947 Rootsi, pidas seal koos vend Johannes Andersoniga õigusbürood. Ta elas Vällingbys.

Ta valiti 1966., 1968. ja 1970. aastal Eesti Komitee Asemike Kogusse.

1949–1950 oli Anderson üks EÜSi vanematekogu põhikorra koostajaid ning 1994–1995 osales ta EÜSi vilistlaskogu põhikirja väljatöötamisel. 1995 valiti ta EÜSi auvilistlaseks.

Maetud Stockholmi Råcksta kalmistu mälestushiide.


Johannes Anderson

Johannes Hermann Anderson (10. september 1889 Tartu – 17. september 1981 Stockholm) oli Eesti sõjaväelane (kolonelleitnant) ja advokaat.

7. Jalaväepolgu ülem Vabadussõjas (1919. aasta märtsist-augustini).


Heinrich Ewald Paslack

Heinrich Ewald Paslack (29. september/11. oktoober 1840 Viljandi – august 1923) oli eesti vaimulik.

Ta õppis Viljandis elementaar- ja kreiskoolis. Aastatel 1855–1862 õppis ta Pärnus kõrgemas kreiskoolis ja gümnaasiumis. Tartu ülikoolis õppis ta aastal 1863 ajalugu, aastatel 1863–1867 õppis ta usuteadust ja aastatel 1867–1869 filoloogiat. Prooviaastal oli ta Tartu Maarja koguduses (Adalbert Hugo Willigerode juures). Ordineeriti 1. märtsil 1870 õpetajaks.

Ta oli aastal 1870 Tartu Maarja koguduse adjunktõpetajaks. Aastatel 1870–1900 oli ta (introdutseeriti 1. novembril 1870) Karula koguduse õpetaja. Jäi aastal 1900 emerituuri, emerituuris olles elas Põltsamaal.


Heinrich Bergmann

Heinrich Bergmann (24. juuli 1895 Paistu kirikumõis, Aidu vald, Viljandimaa – surma aeg ja koht teadmata) oli eesti advokaat.

Ta lõpetas Tallinna toomkooli 1913, õppis 1913–1917 Peterburi ülikooli ajaloo-keeleteaduskonnas ja 1923–1927 (lõpetas) Tartu Ülikooli õigusteaduskonnas.

Ta oli 1920–1928 Tallinn-Haapsalu rahukogu tsiviilosakonna sekretär, 1928–1929 Tallinna 5. jaoskonna kohtunik ja alates 1932 vandeadvokaat Tallinnas.


Boris Brandt

Boris Brandt (20. mai 1900 Tallinn – 4. august 1941) oli eesti advokaat.

Ta lõpetas 1918. aastal Tallinna Reaalkooli, õppis 1918 Balti Tehnikaülikooli mehaanikateaduskonnas ja 1920–1924 (lõpetas) Tartu Ülikooli õigusteaduskonnas, Üliõpilasselts Concordia vilistlane.

Ta osales 1919–1920 Vabadussõjas, oli 1920–1922 raudteepolitsei asjaajaja, 1925 vandeadvokaat Theodor Rõugu abi, alates 1930 vandeadvokaat Tallinnas.


Rosemary Kennedy

Rose Marie Kennedy (ka Rosemary Kennedy; 13. september 1918 Brookline, Massachusetts, USA – 7. jaanuar 2005 Fort Atkinson, Wisconsin, USA) oli Rose Kennedy ja Joseph P. Kennedy seeniori kolmas laps ja esimene tütar. Tema vanem vend oli Ameerika Ühendriikide president John F. Kennedy. 23-aastaselt tegi ta läbi lobotoomia, mis sandistas ta kogu ülejäänud eluks.


Eugen Erbe

Eugen Carl Eberhard Erbe (25. aprill 1897 Tallinn – 17. aprill 1965 Heidelberg) oli baltisaksa päritolu Eesti advokaat.

Ta õppis 1917. aastal Moskva ülikoolis ning 1918 ja 1921–1924 (lõpetas) Tartu ülikooli õigusteaduskonnas, Korporatsioon Neobaltia vilistlane.

Aastatel 1919–1920 võitles ta Balti rügemendi koosseisus Vabadussõjas. Aastatel 1925–1932 oli vandeadvokaadi abi ja 1933–1940 vandeadvokaat Tallinnas. Tallinna vandeadvokaat Eugen Carl Eberhard Erbe elas perega (abikaasa Hilda Magda ja tütar Marion Magda Mariaga) majas Toomkuninga tänav 13.

Aastatel 1939–1940 oli ta Saksa Usaldusvalitsuse majadevalitsuse osakonna juhataja, 1940. aastal põgenes Saksamaale.

Aastatel 1941–1945 oli ta kohtunik Posenis, 1943–1945 teenis Saksa sõjaväes. Alates 1949. aastast oli ta advokaat, 1955. aastast ka notar Lilienthalis Bremeni lähedal.


Eugen Erbe (sündik)

Eugen Edmund Eduard Erbe (5/17. november 1847 Tallinn – 22. jaanuar/4. veebruar 1908 Tallinn) oli saksa päritolu Tallinna rae sündik ja Tallinna raehärra.

Eugen Edmund Eduard Erbe sündis Eberhardt Hermann Erbe (03.09.1814 Rakvere – 22.01.1872 Riia), Toompea lossifoogti pojana.

Ta õppis aastail 1858–1866 Tallinna kubermangugümnaasiumis ja 1866–1871 (cand. jur.) Tartu ülikooli õigusteaduskonnas.

Ta oli 1871–1873 meeskohtu auskultant, alates 1873 Eestimaa ülemmaakohtu ja Tallinna rae advokaat, 1873–1878 Lääne-Järva meeskohtu sekretär, 1878–1887 Tallinna alamkohtu sekretär, 1883–1906 Tallinna linnanõunik, 1887 raehärra ja alamkohtu esimees, 1889 viimane Tallinna sündik. 1905–1906 oli ta Tallinna linnapea kohusetäitja.

Eugen Edmund Eduard Erbe oli abielus (02.11.1879) Marie von Landeseniga ning nende poeg oli Eesti advokaat Eugen Carl Eberhard Erbe.


August Erik

August Erik (4. veebruar 1893 Helme vald, Viljandimaa – surma aeg ja koht teadmata) oli eesti advokaat.

Ta õppis 1917–1918 ja 1920–1923 Tartu ülikooli õigusteaduskonnas, Korporatsioon Fraternitas Estica vilistlane.

Ta osales Vabadussõjas, oli 1923–1929 vandeadvokaadi abi ja alates 1929 vandeadvokaat Tallinnas.


Paul Beniko

Paul Beniko (9. juuni 1866 Partsi mõis, Hiiumaa – 15. juuni 1923 Tartu) oli Eesti riigikohtunik.

Ta õppis 1877–1884 Tallinna toomkoolis ja 1884–1889 (lõpetas) Peterburi ülikooli õigusteaduskonnas.


Müüdi dialektika

"Müüdi dialektika" on vene filosoofi Aleksei Lossevi müüdi ja mütoloogia teemaline teos, mis avaldati Nõukogude Liidus 1930. aastal.

Raamat läbis eeltsensuuri, kuid autor andis selle välja mõningate täiendustega. Trüki ettevalmistamise ajal, 18. aprillil 1930 autor arreteeriti. Muuhulgas süüdistati teda tsensuuri mitte läbinud teoste levitamises. Väljaanne konfiskeeriti. Uuesti trükiti raamat alles 1990. aastal. Üksikuid fragmente niinimetatud "Täiendustest "Müüdi dialektikale"" hakati avaldama 1992. aastast.

Müüdi mõistet analüüsides eitab Lossev müütilise mitmesuguseid tõlgendusi, et jõuda lõpuks määratluseni: "müüt on sõnades antud imeline isiksustatud ajalugu". Imelise all mõistab Lossev eelkõige mõtestatult isiksustatud alget, vastukaaluna mõistuslik-abstraktsele. Teose lõpul kavatseb autor minna üle "absoluutse mütoloogia" loogiliselt paratamatule (Lossevi väljendust mööda "dialektiliselt paratamatule") kujutusele, mille all, nagu see nähtub säilinud fragmentidest, tuleb mõista kristliku ontoloogia maailma, mis on rajatud antiikaegsetele mõistetele.

Antiigi ja keskaja maailmavaate lõppeesmärk on Jumala kui ainsa tõelise Isiksuse ülistamine, kellest kõnelev müüt ongi tõeline reaalsus. Lossevi järgi on sellele vastandina renessansi ja uusaja maailmavaate lõppeesmärk "tappa jumal ja hõivata tema koht".


Natali Väli

Natali Väli (2016. aastani Natali Lohk; sündinud 23. septembril 1985 Thbilisis Gruusias) on eesti näitleja.

Natali Väli on lõpetanud 2005. aastal Keila Gümnaasiumi ja 2009. aastal Tartu Ülikooli Viljandi Kultuuriakadeemia 7. lennu näitlejana. Aastatel 2010–2022/2023 töötas ta Rakvere Teatris.


Botaanikaaed

Botaanikaaed ehk taimeaed on taimede kasvatamise, uurimise ja tutvustamisega tegelev asutus.

Eestis asuvad Tartu ülikooli botaanikaaed ja Tallinna botaanikaaed.


Jouko Lindberg

Jouko Ilari Gideon Lindberg (ka Lindbergh; hüüdnimi Jokke; sündinud 25. augustil 1947 Tamperes) on Soome endine poksija.

Lindberg oli kokku seitsmekordne Soome meister – kärbeskaalus (kuni 51 kg) aastatel 1966 ja 1967, kukk-kaalus (kuni 54 kg) 1969. aastal ning sulgkaalus (kuni 57 kg) aastatel 1970–1971, 1972 ja 1974. Ta osales neli korda Eesti NSV – Soome sõpruskohtumistel. Ta kaotas oma kohtumise 1966. aastal ning võitis oma kohtumise 1968., 1969. ja 1969. aasta täiendaval kohtumisel.

Lindberg osales 1968. aasta México olümpiamängude poksivõistlustel kukk-kaalus (kuni 54 kg), kuid kaotas oma kohtumise I ringis ja jäi edasisest medaliheitlusest välja. Ta osales 1972. aasta Müncheni olümpiamängudel sulgkaalus (kuni 57 kg), kuid kaotas oma kohtumise veerandfinaalis hilisemale hõbemedalivõitjale Philip Waruingele (Keenia) ja jäi edasisest medaliheitlusest välja.

Lindberg osales 17. Euroopa meistrivõistlustel Roomas 1967. aastal kärbeskaalus (kuni 51 kg), kuid kaotas oma kohtumise I ringis ja jäi edasisest medaliheitlusest välja, 18. Euroopa meistrivõistlustel Bukarestis 1969. aastal kukk-kaalus (kuni 54 kg), kuid kaotas jälle oma kohtumise I ringis ja jäi edasisest medaliheitlusest välja ning 19. Euroopa meistrivõistlustel Madridis 1971. aastal sulgkaalus (kuni 57 kg), kuid kaotas jälle oma kohtumise I ringis hilisemale pronksmedalivõitjale Gabriel Pometcule (Rumeenia) ja jäi edasisest medaliheitlusest välja.

Lindberg tegutses hiljem (ka rahvusvaheliste võistluste) poksikohtunikuna ning oli Soome Poksiliidu juhatuse liige ja aseesimees.


90377 Sedna

Sedna avastasid 14. novembril 2003 Michael E. Brown, Chad Trujillo ja David Rabinowitz, kes töötasid vastavalt Caltechis, Gemini observatooriumis ja Yale'i ülikoolis. Samal päeval täheldati, et 3,1 tunni jooksul liikus objekt tähtede suhtes 4,6 kaaresekundit, mis näitas, et tema kaugus Maast oli umbes 100 astronoomilist ühikut (aü).

Browni sõnul olid nad avastanud Päikesesüsteemi kõige külmema teadaoleva taevakeha ja sellepärast andsid nad talle Sedna nime. Sedna oli inuiti merejumalanna, kes legendi järgi elas Põhja-Jäämere põhjas. Ühtlasi soovitas Brown, et edaspidigi antaks nii kaugel avastatud objektidele põhjarahvaste müütidest pärinevad nimed.

Sedna avastanud töörühm andis taevakehale nime veel enne kui Rahvusvahelise Astronoomiaühingu Väikeplaneetide Keskus sellele numbri jõudis anda. See oli protokollireeglite rikkumine, aga tõsist vastuseisu nimi Sedna ei kohanud ja konkureerivaid nimesid ka välja ei pakutud, nii et objekti ametlikuks nimeks saigi Sedna. Ametlik nimi kinnitati 2004. aasta septembris. Ühtlasi teatas Väikekehade Nomenklatuurikomitee, et edaspidigi võib juhtudel, kus avastus tekitab erakorralist huvi, avastatud objektile anda nime enne kui numbri.

2011. aasta seisuga oli Sedna Päikesest umbes kolm korda kaugemal kui Neptuun. Sedna orbiit on enamasti Päikesest veelgi kaugemal, selle apogee asub hinnanguliselt 960 aü kaugusel, millega ta kuulub Päikesesüsteemi kõige kaugemate teadaolevate taevakehade hulka (välja arvatud pikaperioodilised komeedid).

Sedna on suuruselt viies teadaolev Neptuuni-tagune taevakeha. Temast suuremad on Eris, Pluuto, Makemake ja Haumea. Sedna läbimõõt on 1200–1600 km.

Sednal ei ole kaaslasi, mis muudab tema massi määramise keeruliseks. Kui võtta tema tihedus võrdseks Pluuto omaga (2000 kg/m³), annab see tema massiks 1,8–4,3×10¹⁸ t.

Sedna on üks kõige punasemaid objekte Päikesesüsteemis. Ta on peaaegu sama punane kui Marss. Sedna on oma värvilt ja spektrilt homogeenne, mis võib tuleneda sellest, et suure kauguse tõttu Päikesest põrkab ta väiksemate taevakehadega kokku suhteliselt harva, mis muidu tooksid Sedna pinnal nähtavale värsket ja eredamat jäämaterjali.

Sednat peetakse suure tõenäosusega kääbusplaneediks, kuigi Rahvusvaheline Astronoomiaühing ei ole teda sellisena tunnustanud. Sedna läbimõõt moodustab umbes kaks kolmandikku Pluuto läbimõõdust, kuid väga suure kauguse tõttu Päikesest on väga raske määrata tema kuju ja seeläbi tõestada hüdrostaatilist tasakaalu olemasolu. Spektroskoopia abil on näha, et Sedna pind on sarnane teiste Neptuuni-taguste taevakehadega, koosnedes peamiselt vee, metaani ja lämmastiku jääst koos toliinidega.

Sednal on erakordselt pikk ja väljavenitatud orbiit, mille läbimine võtab aega ligi 11 400 aastat, Maale lähim orbiidi punkt (perigee) asub 76 aü kaugusel.


Dare Vršič

Dare Vršič (sündinud 26. septembril 1984 Mariboris) on Sloveenia jalgpallur, kes mängib alates 2014. aastast jalgpalliklubis NK Maribor poolkaitsjana. 2011–2012 mängis ta klubis NK Olimpija ja 2012–2014 klubis FK Austria Wien.

Sloveenia jalgpallikoondises mängis ta 2007–2012 kokku 13 mängu ning lõi neis 3 väravat.

11. oktoobril 2011 lõi ta 2012. aasta Euroopa meistrivõistluste alagrupimängus Serbia vastu võiduvärava.


Bioklimatoloogia

Bioklimatoloogia on interdistsiplinaarne teadusharu, mis uurib kliima mõju elusorganismidele.

Kui bioklimatoloogia uurib kas aastaaja või pikema perioodi mõju organismidele, siis biometeoroloogia uurib aastaaja või lühemate perioodide mõju organismidele.

Bioklimatoloogia üks harudest on ökoklimatoloogia, mis uurib elusolendite ja nende kliimakeskkonna vahelisi seoseid.


Bioreaktor

Bioreaktor on seade või anum, milles valmistatakse või modifitseeritakse bioloogiliselt aktiivseid ühendeid ja elusolendeid või tehakse nende vahendusel keemilisi protsesse. Keerukuselt ulatuvad bioreaktorid lihtsatest anumatest, nagu Petri tass, mahukate rajatisteni, nagu tänapäevane reoveepuhasti. Reaktori maht võib olla milliliitritest kuni sadade tuhandete kuupmeetriteni. Lisaks sobiva suuruse ja kujuga anumale kuulub bioreaktorite juurde mitmesuguseid seadmeid, mille abil saab aineid ja organisme lisada ja eemaldada, reguleerida reaktori pHd ning vedeliku- ja gaasivahetust, reaktori sisu segada, reaktsioonikeskkonda soojendada, jahutada, valgustada jne. Et operaatoril oleks reaktoris toimuvast ülevaade, on tarvis teha mõõtmisi, milleks paigutatakse reaktorisse mõõteseadmetega ühendatud elektroode ja sensoreid. Lisaks võetakse reaktorist proove.

Üldiselt põhineb bioreaktorite töö ainuraksete (nii bakterite, vetikate kui ka seente), sageli nende koosluste, harvem ka kõrgemate organismide (näiteks taimede või imetajate) elutegevusel. Kõrgemate organismide kasutamisel piirdutakse tihti mõne koe või elundi, mitte tervikorganismide kasvatamisega. Reaktoris elavate organismide hulka nimetatakse kultuuriks.


Biomeditsiin

Biomeditsiin (inglise biomedicine) ehk teoreetiline meditsiin on meditsiini, bioloogia jt loodus- ja tehnikateadustega seotud arstiteaduse haru. Biomeditsiin keskendub põhiuuringutele.


Ardo Hansson

Ardo Hillar Hansson (sündinud 15. juulil 1958 Chicagos) on eesti majandusteadlane. Aastatel 2012–2019 oli ta Eesti Panga president ja Euroopa Keskpanga nõukogu liige.

Ardo Hanssonil on majandusteaduse doktori kraad Harvardi ülikoolist.

Aastatel 1991–1992 oli ta Eesti välisministri nõunik ja rahareformikomitee liige, 1992–1995 ja 1997 peaministri nõunik. 1998. aastast on ta töötanud Maailmapangas.

11. oktoobril 2011 valis Eesti Panga nõukogu Ardo Hanssoni Eesti Panga presidendi kandidaadiks ning 7. juunist 2012 kuni 7. juunini 2019 töötas ta Eesti Panga presidendina.

28. mail 2020 toimunud Coop Pank AS aktsionäride üldkoosolekul valiti ettevõttele uus nõukogu, kuhu kuulub alates 8. juunist 2020 tähtajaga kolm aastat ka Ardo Hansson. 17. juunil 2020 toimunud Coop Pank AS-i nõukogu koosolekul nimetati Ardo Hansson alates 17. juunist 2020 ettevõtte uueks nõukogu aseesimeheks.

9. veebruaril 2021 teatas Coop Pank börsile, et Eesti Panga endine president soovib astuda tagasi nõukogu liikme kohalt seoses Eesti peaministri Kaja Kallase majandusnõunikuks asumisega. Hanssoni volitused panga nõukogu liikmena kehtisid kuni 14. aprillini 2021.


Risto Meronen

Risto Veikko Tapio Meronen (hüüdnimi Ripa; sündinud 17. augustil 1945 Helsingi vallas (praeguse Vantaa linna alal)) on Soome endine poksija.

Meronen oli 1965. aastal Soome meister sulgkaalus (kuni 57 kg). Ta sai Soome meistrivõistlustel kergekaalus (kuni 60 kg) 1966. aastal III ja 1967. aastal II koha. Ta osales ühe korra Eesti NSV – Soome sõpruskohtumistel ja kaotas oma kohtumise 1965. aastal.

Meronen osales 1968. aasta México olümpiamängude poksivõistlustel sulgkaalus (kuni 57 kg), kuid kaotas oma kohtumise I ringis ja jäi edasisest medaliheitlusest välja. Ta osales 18. Euroopa meistrivõistlustel Bukarestis 1969. aastal kergekaalus (kuni 60 kg), kuid kaotas oma kohtumise II ringis hilisemale pronksmedalivõitjale Ryszard Petekile (Poola) ja jäi edasisest medaliheitlusest välja.

Meronen poksis juunist 1969 kuni märtsini 1972 elukutselisena. Ta pidas kokku 3 kohtumist ning võitis need kõik punktidega.

Meronen tegutses hiljem poksitreenerina (oli mh 1992. aasta Barcelona olümpiamängudel Soome poksikoondise treener) ning televisioonis poksikommentaatorina.


Ivar Malmikoski

Ivar (ka Iivari) Mikael Malmikoski (2. mai 1927 Turu – 25. jaanuar 2010) oli Soome poksija.

Malmikoski oli Soome meister II kergekeskkaalus (kuni 67 kg) aastatel 1951–1952. Ta sai Soome meistrivõistlustel III koha I keskkaalus (kuni 71 kg) 1955. aastal ja raskekaalus (üle 81 kg) 1957. aastal.

Malmikoski osales 1952. aasta Helsingi olümpiamängude poksivõistlustel II kergekeskkaalus (kuni 67 kg), kuid kaotas oma kohtumise II ringis hilisemale pronksmedalivõitjale Victor Jørgensenile (Taani) ja jäi edasisest medaliheitlusest välja.


Wastne Testament

Wastne Testament (Vastne Testament) on Uus Testament Tartu ehk lõunaeesti kirjakeeles.

See avaldati Riias 1686. aastal ning see oli esimene terviklik eestikeelne Uue Testamendi trükiversioon.

Peamisteks tõlkijateks peetakse traditsiooniliselt Andreas Virginiust ja tema poega Adrian Virginiust.


2012. aasta jalgpalli Euroopa meistrivõistluste valikturniiri alagrupp C

Sellel lehel on ära toodud 2012. aasta jalgpalli Euroopa meistrivõistluste valikturniiri alagrupp C tulemused ja statistika.


Sulo Rossi

Sulo Rossi (26. mai 1912 Jääski vald, Viiburi lään (praegu Viiburi rajoon, Leningradi oblast, Venemaa) – 31. juuli 1944 Karjala) oli Soome poksija.

Rossi oli kergekeskkaalus (kuni 147 naela ehk 66,7 kg) kahekordne Soome meister – aastatel 1938 ja 1939 ning sai 1937. aastal II koha. Ta osales kaks korda Eesti – Soome maavõistlustel, kus ta kaotas oma kohtumise 1937. ja võitis 1938. aastal.

Rossi osales 6. Euroopa meistrivõistlustel Dublinis 1939. aastal kergekeskkaalus (kuni 147 naela ehk 66,7 kg), kuid kaotas oma kohtumise I ringis hilisemale pronksmedalivõitjale Charles Evendenile (Iirimaa) ja jäi edasisest medaliheitlusest välja. Ta oli Soome poksikoondise kandidaat 1940. aasta Helsingi olümpiamängudele, kuid II maailmasõja tõttu jäid need mängud toimumata.

Rossi sõdis nii Talvesõjas kui ka Jätkusõjas. Tema auaste oli nooremseersant ja väeosa oli Uusimaa Tragunirügement, kui ta langes lahingus Punaarmee vastu 31. juulil Karjala alal.


Põlva Ühisgümnaasium

Põlva Ühisgümnaasium oli keskkool Põlvas aastatel 1950–2016.

Kool suleti 1. juulil 2016. Põhiharidust saab alates 2016. aastast omandada Põlvas Põlva Koolis ja gümnaasiumiharidust Põlva Gümnaasiumis.


Ringkond (Inglismaa)

Ringkond Inglismaal (inglise keeles district of England) on omavalitsusüksuste üks tasandeid Suurbritannias Inglismaal.

Kohalike omavalitsuste struktuur Inglismaal ei ole ühetaoline. Tänapäeval on Inglismaal kasutusel põhiliselt neli tüüpi ringkonnatasandi omavalitsusüksusi. Ringkondi (districts) on Inglismaal kokku 326 ja nad liigituvad 36 linnkrahvkonna linnaosaks (metropolitan boroughs), 32 Londoni linnaosaks (London boroughs), 201 mittelinnkrahvkonna ringkonnaks (non-metropolitan districts), 55 tervikomavalitsuseks (unitary authorities), lisaks veel City of London ja Scilly saared, mis on ka ringkonnad, kuid ei liigitu ühekski eelpool toodud ringkonnatüübi alla.


Tseremoniaalkrahvkond

Tseremoniaalkrahvkond (inglise keeles ceremonial county) on territoriaalüksus Suurbritannias Inglismaal, mida juhib keskvalitsuse poolt määratud krahvkonna administratsiooniülem Lord Lieutenant.

Vahel nimetatakse neid üksusi ka geograafilisteks krahvkondadeks, sest tseremoniaalkrahvkonnad katavad kogu Inglismaa territooriumi.


Lord Lieutenant

Lord Lieutenant on Suurbritannia monarhi esindaja suuremas allüksuses, tavaliselt krahvkonnas. Faktiliselt on Lord Lieutenant vastava allüksuse kohtu- ja täitevvõimu nominaalse juhi autiitel.

Tänapäeval nimetatakse Inglismaal allüksusi, kuhu määratakse Lord Lieutenant, tseremoniaalkrahvkondadeks.


Kleopatra I

Kleopatra I Syra (kreeka keeles Κλεοπάτρα Σύρα; umbes 204 eKr – 178 eKr, 177 eKr või 176 eKr) oli Seleukiidide riigi printsess ja Egiptuse kuninganna, Ptolemaios V abikaasa.


Hellsing

"Hellsing" (jaapani keeles ヘルシング Herushingu) on Jaapani mangaseeria, mille kirjutas ja illustreeris Kouta Hirano.

Sari hakkas ilmuma ajakirjas Young King Ours 1997. aastal ja lõppes 2008. aasta septembris. Üksikud peatükid kogus kokku ja andis tankōbon-köites välja ajakirja kirjastus Shōnen Gahosha. 2009. aasta märtsiks olid Jaapanis kõik peatükid välja antud kokku kümnes köites.


Pinal

Pinal on karbi- või kotikujuline ese, mida kasutatakse kirjutusvahendite (pastapliiatsid, pliiatsid, kustutuskummid jne) hoidmiseks. Pinalid on tavaliselt valmistatud kõvast plastist või puidust. On olemas ka pinaleid, mis on valmistatud pehmest materjalist, näiteks kangas, nahk, pehme plast.


Lõunakeskus

Lõunakeskus on Astri Gruppi kuuluv Lõuna-Eesti suurim kaubanduskeskus, mis asub Tartus Ringtee ning Riia tänava ristumiskoha lähedal, Lääneringtee 39.

Lõunakeskuses tegutseb enam kui 170 kauplust ja teenuseosutajat.

Keskuse pindala on 90 300 ruutmeetrit, keskust külastab aastas üle 5 miljoni inimese.


StarCraft

"StarCraft" on reaalaja strateegia-sõjamäng, mida saab mängida koos sõpradega või üksi. "StarCrafti" on loonud Blizzard Entertainment aastal 1998. Samal aastal ilmus ka "Starcraft-Brood War". Aastal 2000 mäng laienes. Rohkem kui 9,5 miljonit eksemplari müüdud mäng tähendas sel ajal juba väga populaarset strateegiamängu.

"StarCraft" sarnanes "Warcraftiga". "StarCraftis" saab mängida kolme võistkonnaga. Esimene võistkond on Terran, teine Protoss ja kolmas Zerg. Terran on inimese paglased. Terranil on korralik kaitsevägi tankid, sõdurid, arstid ja hävituslennukid. Protoss on uhke, tehnoloogiliselt arenenud välismaalase rass. Protoss on üldiselt eelistatud algajatele. Zerg on väikesed spiraalikujulised olendid. Zergi hooned elavad mitte nii nagu Terrani ja Protossi omad.


Vesipiip

Vesipiip on ühe või mitme haruga suitsetamisseadeldis (piip), milles suitsu jahutatakse vees.

Cyril Elgoodi väitel leiutas vesipiibu suurmogul Akbari õuearst, pärslane Abu'l-Fatḥ Gīlānī (surnud 1588). Samas viitab vesipiibu kasutamisele üks Ahlī Šīrāzī (surnud 1535) nelikvärss, mistõttu peab seadeldis pärinema vähemalt Ṭahmāsp I ajast (1524–1576). Nii võib Abu'l-Fatḥ Gīlānīle omistada vaid Pärsias kasutusel olnud vesipiibu tutvustamise Indias.

Vesipiibu suitsetamine on tänapäeval eriti populaarne Lähis-Idas, kuid levib ka Lõuna- ja Põhja-Ameerikas, Indias, Pakistanis, Euroopas ja Austraalias.


Kohalik omavalitsus Inglismaal

Kohalikud omavalitsused Inglismaal on kohalikud võimuorganid Suurbritannias Inglismaal.

Erinevalt Walesist ja Šotimaast ei ole Inglismaal oma parlamenti. Seetõttu on Inglismaal kehtiva kohalike omavalitsuste struktuuri seadustanud Suurbritannia parlament ja valitsus.


Albert Borkvell

Albert Borkvell VR I/3 (ka Albert Julius Borkvell; 19. jaanuar 1890 Võsu – 14. juuli 1963 Tallinn) oli eesti matemaatik.


Adolf Petrovski

Adolf Markovitš Petrovski (1887 Varssavi – 17. september 1937) oli Nõukogude Liidu diplomaat.

10. detsembrist 1924 kuni 31. jaanuarini 1930 oli ta Nõukogude Liidu täievoliline esindaja Eestis, 31. jaanuarist kuni 21. detsembrini 1930 Leedus, 21. detsembrist 1930 kuni 1. aprillini 1933 Iraanis ja 1. aprillist 1933 kuni 10. novembrini 1935 Austrias ja Ungaris.

Arreteeriti 1937. aastal. Lasti maha.


August Roosileht

August Roosileht (27. veebruar (15. veebruar vkj) 1887 Vajangu vald, Järva-Jaani kihelkond, Järvamaa – 12. august 1941 Paide) oli eesti graafik.


Joseph Kennedy

Joseph Patrick Kennedy, Sr. (6. september 1888 – 18. november 1969) oli USA ärimees ja poliitikategelane.

Tema poeg oli Ameerika Ühendriikide president John F. Kennedy.


Aadu Regi

Aadu Regi (3. november 1912 Tallinn – 10. oktoober 2011 Oulu) oli eesti helilooja, klarnetist, puhkpilliorkestrite dirigent ja muusikapedagoog.

Regi õppis aastatel 1930–1936 ja 1943–1944 Tallinna Konservatooriumis Bernhard Luki klarnetiklassis, ta lõpetas aastal 1963 Tallinna Riikliku Konservatooriumi Juhan Kaljaspooliku õpilasena.

Aastatel 1930–1933 mängis Regi mitmes suveorkestris, aastal 1933 Tallinna garnisoni orkestris, aastatel 1941–1944 Tallinna Töölisteatri orkestris, aastatel 1944–1945 Vanemuise teatri orkestris. Aastatel 1945–1951 töötas ta Vanemuises dirigendi ja koormeistrina.

Aastatel 1951–1956 oli ta Nõukogude okupatsioonivõimude poolt küüditatud Kemerovo ja Omski oblastisse.

1944–1951 ja 1956–1991 oli ta Tartu Muusikakoolis õpetaja. 1991–1999 tegutses ta pedagoogina Soomes.

Aastakümnete vältel osales Regi paljude muusikakollektiivide töös. Ta on juhatas teater Vanemuine sümfooniaorkestrit, Tartu Ülikooli sümfooniaorkestrit, Heino Elleri nimelise Tartu Muusikakooli orkestrit ja puhkpilliorkestrit Tartu, samuti oli ta laulupidudel puhkpilliorkestrite üldjuht.

Aadu Regi oli aastast 1967 Eesti Teatriliidu liige, Eesti Heliloojate Liidu liige oli ta aastast 1992 (surres 98-aastaselt oli ta selle liidu vanim liige) ja Eesti Kooriühingu auliige oli ta aastast 2002.

Lisaks pedagoogitööle täiustas Regi puhkpilliõpetuse ja dirigeerimise metoodikat ning avaldas sellekohaseid raamatuid. Ta kirjutas palu puhkpilliorkestrile, klarnetile, viiulile ja trompetile, soololaule ja muusikat teatrilavastustele. Regi avaldas raamatu puhkpillide õpetamisest (1970) ja orkestritööst (1986), klarnetiõpiku (1994) ning mälestusteraamatu "Muusikast ja muust" (2000).

Aadu Regi suri 10. oktoobril 2011 Oulu haiglas.


Mõisaküla kalmistu

Mõisaküla kalmistu on kalmistu Mõisaküla linna lähedal Halliste kihelkonnas Pärnumaal, tänapäevase haldusjaotuse järgi Umbsoo külas Mulgi vallas Viljandi maakonnas.


Antsla Gümnaasium

Antsla Gümnaasium on gümnaasium Antslas.

Kool avati Antsla Keskkooli nime all 1945. aastal.

Kool asub aadressil Kooli tee 14. Koolis on 17 õppekabinetti, võimla, aula ja koolimuuseum (Antsla Gümnaasiumi muuseum).

Kooli direktor on Katrin Martinfeld.

Septembris 2011 oli koolis 377 õpilast ja 55 õpetajat. Tegutseb 23 klassikomplekti.


Eponüüm

Eponüüm (kreeka liitsõnast epōnymos, mis tuleneb kreeka sõnadest epi 'peal', 'üle' + onyma 'nimi') on isiku nime järgi loodud mõistenimetus kas fakti või moodustise kohta.

Enamasti on mõistes sisalduv isik kas vastava fakti või moodustise avastaja (kirjeldaja). Eponüümid on näiteks mõisted Parkinsoni tõbi (inglise arsti James Parkinsoni järgi) ja Ekmani spiraal (rootsi okeanograafi Vagn Walfrid Ekmani järgi).


Mait Joorits

Mait Joorits (sündinud 1. juulil 1985 Rakveres) on eesti näitleja ja lavastaja.

Ta lõpetas Rakvere Reaalgümnaasiumi majanduskallakuga klassi aastal 2003. Õppinud Tartu Ülikoolis teoloogiat 2003–2006 (lõpetanud avatud ülikoolis 2016–2019).

2010. aastal lõpetas ta Eesti Muusika- ja Teatriakadeemia lavakunstikooli XXIV lennu (juhendaja Hendrik Toompere) näitlejana ja asus samal aastal tööle näitlejana Rakvere Teatris. Aastatel 2014–2018 oli ta vabakutseline.

Aastatel 2016–2018 õppis Eesti Muusika- ja Teatriakadeemia lavakunstikoolis magistriõppes füüsilise teatri ja pedagoogika erialal.

Aastast 2018 töötab Eesti Noorsooteatris näitleja ja lavastajana. Aastatel 2020-2023 oli ta ka Eesti Noorsooteatri noortestuudio juht.

Mait Joorits on mänginud teleseriaalis "Kodu keset linna" 2010. aastal Laurit. Ta on mänginud ka telesarjades "Ohtlik lend", "Kättemaksukontor", "Saladused", "Viimane võmm", Siberi võmm", "ENSV" (KGB Mees), "Parim enne", "Padjaklubi" (Tao de Mare), Reetur (Mihkel Pääsuke), Sassis.


Asustustihedus (ökoloogia)

Asustustihedus (ka tihedus) on ökoloogias kvantitatiivne suurus, mis näitab mingil pindala- või ruumalaühikul olevate isendite arvu (nt 100 isendit m²-l).

Kuna teatavalt pindala- või ruumalaühikult saadud isendid moodustavad enamasti uuritava liigi populatsioonist väikese fraktsiooni, siis nimetatakse asustustihedust sageli ka (uuritava liigi) populatsiooni(asustus)tiheduseks.


Erik Nikkinen

Kaarle Erik Nikkinen (hüüdnimi Eki; sündinud 10. veebruaril 1944 Oulus) on Soome endine poksija.

Nikkinen oli 1968. aastal Soome meister kergekaalus (kuni 60 kg). Ta sai Soome meistrivõistlustel I kergekeskkaalus (kuni 63,5 kg) 1965. aastal II koha.

Nikkinen osales 1968. aasta México olümpiamängude poksivõistlustel kergekaalus (kuni 60 kg), kuid kaotas oma kohtumise I ringis hilisemale pronksmedalivõitjale Calistrat Cuţovile (Rumeenia) ja jäi edasisest medaliheitlusest välja.

Nikkinen poksis juulist 1969 kuni juulini 1976 elukutselisena. Ta pidas kokku 21 kohtumist ning võitis neist 18 (neist 6 nokaudiga) ja kaotas 3 (need kõik nokaudiga) kohtumist.


Pekka Kokkonen

Pekka Kokkonen (18. jaanuaril 1934 Helsingi – 26. veebruar 2016) oli Soome poksija.

Kokkonen oli poolraskekaalus (kuni 81 kg) kokku kolmekordne Soome meister aastatel 1954–1955 ja 1957 ning sai 1953. aastal II keskkaalus (kuni 75 kg) III koha.

Kokkonen poksis oktoobrist 1957 kuni augustini 1967 elukutselisena. Ta pidas kokku 57 kohtumist ning võitis neist 37 (neist 28 nokaudiga) ja kaotas 16 (neist 3 nokaudiga) kohtumist ning 4 kohtumist jäi viiki.


Kari Meronen

Kari Meronen (sündinud 16. veebruaril 1947 Helsingis) on Soome endine poksija.

Meronen oli kokku neljakordne 1965. aastal Soome meister – kärbeskaalus (kuni 51 kg) 1965. aastal, kukk-kaalus (kuni 54 kg) 1966. aastal, sulgkaalus (kuni 57 kg) 1967. aastal ja I kergekeskkaalus (kuni 63,5 kg) 1969. aastal. Ta sai Soome meistrivõistlustel kergekaalus (kuni 60 kg) 1968. aastal II koha.

Meronen osales kolm korda Eesti NSV – Soome sõpruskohtumistel ja võitis kõik oma kohtumised – 1966. aastal, 1968. aastal ja 1969. aastal.

Meronen osales 16. Euroopa meistrivõistlustel Ida-Berliinis 1965. aastal kärbeskaalus (kuni 51 kg), kuid kaotas oma kohtumise I ringis ja jäi edasisest medaliheitlusest välja, 17. Euroopa meistrivõistlustel Roomas 1967. aastal kergekaalus (kuni 60 kg), kuid kaotas oma kohtumise II ringis hilisemale Euroopa meistrile ja kuldmedalivõitjale Józef Grudzieńile (Poola) ja jäi edasisest medaliheitlusest välja ning 18. Euroopa meistrivõistlustel Bukarestis 1969. aastal I kergekeskkaalus (kuni 63,5 kg), kuid kaotas oma kohtumise I ringis ja jäi edasisest medaliheitlusest välja.

Meronen poksis juulist 1969 kuni märtsini 1974 elukutselisena. Ta pidas kokku 10 kohtumist ning võitis need kõik (neist 6 nokaudiga).


Mihhail Atamanov

Mihhail Gavrilovitš Atamanov (sündinud 19. septembril 1945) on Venemaa filoloog, õigeusu diakon ja udmurdi onomastika uurija.

Ta õppis aastatel 1970–1975 Udmurdi ülikooli filoloogiateaduskonnas. Pärast lõpetamist asus aspirantuuri Tartu Ülikooli soome-ugri keelte kateedrisse. Aastal 1978 kaitses ta filoloogiakandidaadi väitekirja.

Ta esines seoses hõimunädalaga 14. oktoobril 2011 Tallinnas.


540

540. aasta (DXL) oli Juliuse kalendri järgi liigaasta, mis algas pühapäeval. Arvu 540 on selle aasta tähistamiseks kasutatud alates varakeskajast, kui Euroopas sai valdavaks Anno Domini ajaarvamine.


Hendrik Toompere juunior juunior

Hendrik Toompere juunior juunior (sündinud 17. novembril 1986 Tallinnas) on eesti näitleja ja lavastaja.

Pärast Tallinna Reaalkooli lõpetamist 2006. aastal asus ta õppima Eesti Muusika- ja Teatriakadeemia lavakunstikooli oma isa, Hendrik Toompere juhendataval kursusel. Ta lõpetas lavakunstikooli XXIV lennu 2010. aastal.

Alates 2010. aastast Eesti Draamateatri näitleja ning alates 2018. aasta sügisest samas teatris peanäitejuht.


Anne Valmas

Anne Valmas (28. oktoober 1941 – 25. juuli 2017) oli eesti raamatukogundustegelane ja raamatuloolane, kelle uurimistöö keskendus väliseesti temaatikale.


NSV Liidu ministeeriumite loend

NSV Liidu ministeeriumite loend on loetelu NSV Liidu ministeeriumitest ja valitsusasutustest aastatest 1946–1991.


Julian Golding

Julian Emmanuel Golding (sündinud 17. veebruaril 1975) on Suurbritannia kergejõustiklane (200 m ja 4×100 m jooksja).


Kuzma Nikitin

Kuzma Nikitin (surnud 1965. aastal) oli Nõukogude Liidu diplomaat.

Ta oli alates 1. novembrist 1937 (esitas volitused 7. detsembril 1937) Nõukogude Liidu täievoliline esindaja Eestis.

1) Eestlased teostavad energilisi sõjalisi ettevalmistusi. On läbi viidud reservohvitseride ja reameeste salajane mobilisatsioon. Iga päev tõmbab mundri selga mitukümmend äsja saabunud reservohvitseri. Öösiti jaamas [sõjaväkke] kutsutute naised ja perekonnad saadavad nuttes ärasõitjaid. Enamus taksodest on mobiliseeritud. Ülejäänud autodel on meesautojuhid osaliselt asendatud naistega.

2) Sõjaväkke kutsutud ohvitser- ja reakoosseis saadetakse Narva ja Irboska piirile, ülejäänud osa läheb diviiside täiendamiseks Viljandis ja Tartus. Viljandi lähedal Võhma piirkonnas jagatakse kohalikule elanikkonnale relvi. Tallinna ja Viljandi Eesti diviiside ülesandeks on ära lõigata kaks meie väegruppi, mis paiknevad Haapsalus ja Paldiskis.

3) Eestlased paigutasid mõlemale poole Miinisadamat, kus asub meie sõjalaevastik, kaks rannapatareid, mis vajaduse korral võivad meie laevastikku tulistada. Peale selle peitsid eestlased arsenali kolmanda rannapatarei, mis vajaduse korral võib otsesihtimisega tulistada meie sõjalaevastikku.

5) Tallinna saabus 250 Poola ohvitseri, keda peetakse ülal Prantsuse rahaga.

6) Eestlased saatsid Paldiski lähedal asuvale Väike-Pakri saarele mitu kasti relvi.

7) Tagavaraohvitseride ja reameeste mobiliseerimisest – täna Balti laevastiku staabiülem küsis Eesti merejõudude juhatajalt Santpankilt, viimane, olles selle küsimusega ootamatult tabatud, oli sunnitud seda tunnistama. Samuti tunnistas Poola ohvitseride viibimist Tallinnas ja võttis õigeks nende ülalpidamise Prantsuse rahaga.

8) On välja kuulutatud Kaitseliidu kogunemine. Selle 40 tuhat liiget on olukorras, kus neid võib koondada mõne ööpäeva jooksul.


Aleksei Ustinov

Aleksei Mihhailovitš Ustinov (17/30. september 1879 Bekovo küla, Saraatovi kubermang – 26. september 1937 Tallinn) oli Nõukogude Liidu diplomaat.

Ta oli Nõukogude Liidu täievoliline esindaja Kreekas aastail 1924–1929 ja Eestis 27. jaanuarist 1934 (esitas volitused 15. veebruaril 1934) kuni oma surmani.


Nikolai Klõško

Nikolai Klõško (1880 Vilnius – 9. oktoober 1937) oli Venemaa diplomaat.

Ta oli Venemaa täievoliline esindaja Eestis aastail 1920–1921.

Ta arreteeriti 2. septembril 1937 ja lasti maha.


Hiina alligaator

Hiina alligaator (Alligator sinensis) on alligaatorite perekonda kuuluv roomaja.

Ta on üks väiksemaid krokodillasi, kasvades kuni kahe meetri pikkuseks. Hiina alligaator elutseb üksnes Hiinas Shanghai lähistel Jangtse jõe alamjooksu vesikonnas.

Hiina alligaatorid on esindatud ka Tallinna loomaaias.

2001. aastal andis Eesti Post välja hiina alligaatori teemalise margiseeria, mille kujundas kunstnik Sándor Stern.


Leonid Stark

Leonid Stark (1889–1937) oli Nõukogude Liidu diplomaat.

Ta oli 1922–1924 Nõukogude liidu täievoliline esindaja Eestis ja 1924–1936 Afganistanis. Lasti maha.


Achille Richard

Achille Richard (27. aprill 1794 Pariis – 5. oktoober 1852) oli prantsuse botaanik, mükoloog ja arst.

Ka tema isa Louis Claude Richard oli botaanik.

Achille Richard uuris nii sõnajalgtaimi, sammaltaimi, vetikaid, seeni kui ka seemnetaimi. Ta kirjeldas muu hulgas hulka käpalisi, sealhulgas ludiisiaid.

Ta oli Prantsuse Teaduste Akadeemia ja meditsiiniakadeemia liige.

Achille Richardi kirjeldatud taksonitele lisatakse autorilühend A.Rich..


Tauno Rinkinen

Tauno Rinkinen (hüüdnimi Tane; 23. juuni 1924 Sortavala – 3. veebruar 1993 Helsingi) oli Soome poksija.

Rinkinen oli kahekordne Soome meister kergekaalus (kuni 62 kg) aastatel 1947–1948.

Rinkinen osales 1948. aasta Londoni olümpiamängudel kergekaalus (kuni 62 kg), kuid kaotas oma kohtumise I ringis ja jäi edasisest medaliheitlusest välja.


Kaitseseisukord

Eesti Vabariigis kehtis sõjaseisukord 1918–1920, 1924–1926 ja 1934–1940. Tallinnas, raudteede läheduses ja Nõukogude Venemaaga piirnevatel aladel 1918–1940.


Matti Tammelin

Matti Kalervo Tammelin (6. september 1926 Helsingi – 16. veebruar 1998 Turu) oli Soome poksija.

Tammelin sai Soome meistrivõistlustel 1950. aastal kergekaalus (kuni 62 kg) II koha ja 1951. aastal kergekaalus (kuni 60 kg) III koha.

Tammelin osales 1948. aasta Londoni olümpiamängudel sulgkaalus (kuni 58 kg), kuid kaotas oma kohtumise I ringis ja jäi edasisest medaliheitlusest välja.


Tõeline teras

"Tõeline teras" (inglise keeles "Real Steel") on 2011. aastal esilinastunud Ameerika Ühendriikide ulmefilm. Linateos põhineb Richard Mathesoni novellil "Steel" (1956).

Filmi lavastas Shawn Levy. Peaosi mängivad Hugh Jackman, Dakota Goyo ja Evangeline Lilly. Film valmis ettevõttes DreamWorks Pictures.

Filmi tegevus toimub tulevikus, kui traditsiooniline poks pole enam populaarne ja inimeste asemel võistlevad poksiringis robotid. Hugh Jackman kehastab filmis Charlie Kentonit, kes viib omaprogrammeeritud roboti robotpoksijate maailmameistri selgitamise matšini. Ühtlasi käsitleb film Charlie suhteid oma poja Maxiga, kelle ema on surnud ning kelle kasvatamise õigus läheb Maxi tädile ja onule.

Filmi ülemaailmne esilinastus toimus 6. septembril 2011 Pariisis. USA-s esilinastus film 2. oktoobril 2011 Los Angeleses, Austraalias 6. oktoobril ja Kanadas 7. oktoobril. Esialgu oli avamine plaanitud 18. novembrile, aga toodi varasemaks, et vältida konkurentsi "Videviku" saaga järjekordse filmiga "The Twilight Saga: Breaking Dawn".

"Tõelise terase" tootmiskulud olid 110 miljonit USA dollarit. Film teenis need kiiresti tagasi. Juba 11. novembriks 2011 oli film sisse toonud üle 206 miljoni dollari. Oma esilinastusnädalal jõudis "Tõeline teras" kõige vaadatavamate filmide edetabeli tippu 11 riigis, sealhulgas USA-s ja Jackmani kodumaal Austraalias.

Kriitikud on filmi hinnanud üldiselt keskpäraseks või kergelt positiivseks. Saidil Rotten Tomatoes on seda filmi hinnanud 190 inimest, kellest 59% suhtusid filmi soosivalt. Keskmine hinnang filmile kümnepallisüsteemis oli 5,8. Metacritic koostas keskmise hinde 34 filmikriitiku hinnangu põhjal ja sai 56. Umbes samalaadsed on ka olnud USA juhtivate ajakirjandusväljaannete filmikriitikute hinnangud.

Videomänge tootev ettevõte Jump Games on filmi põhjal tootnud kaklusmängu.

Mänguasju tootev ettevõte Jakks Pacific, mis on 21. sajandil tugevasti laienenud, on filmis näidatud viiest tähtsamast robotist teinud mänguasja.

Juba 2011. aasta aprillis teatas DreamWorks, et valmistub filmile järge tootma.


Kategooria:Katkiste pildilinkidega artiklid

__PEIDETUDKAT__ Selles süsteemikategoorias on leheküljed, millel on punaseid pildilinke. Ära seda kategooriat kustuta, kui see juhtub parasjagu tühi olema.


Jorma Taipale

Jorma Kalevi Taipale (sündinud 15. aprillil 1949 Helsingis) on Soome endine poksija.

Taipale oli II keskkaalus (kuni 75 kg) kokku kahekordne Soome meister aastatel 1973 ja 1975. Ta sai Soome meistrivõistlustel II keskkaalus (kuni 75 kg) II koha 1982. aastal ning III koha aastatel 1971 ja 1976.

Taipale osales 1976. aasta Montréali olümpiamängudel II keskkaalus (kuni 75 kg), kuid kaotas oma kohtumise I ringis hilisemale hõbemedalivõitjale Rufat Riskijevile (Nõukogude Liit) ja jäi edasisest medaliheitlusest välja.


Biotransformatsioon

Biotransformatsioon ehk biokonversioon (inglise biotransformation, bioconversion) on keemilise ühendi koostise muutmine organismide või nendest saadud ensüümide abil.

Biotransformatsioon hõlmab ka bioloogilise lagunemise ehk biodegradatsiooni.


Pentti Saarman

Pentti Aarne Saarman (28. juuli 1941 Vanaja, Häme lään – 23. juuni 2021) oli Soome poksitreener ja poksija.

Saarman oli I kergekeskkaalus (kuni 63,5 kg) Soome meister 1970. aastal ning sai 1968. aastal II koha ja 1972. aastal III koha.

Saarman osales ühe korra Eesti NSV – Soome sõpruskohtumistel ja võitis oma kohtumise 1969. aasta täiendaval sõpruskohtumisel.

Saarman osales 1972. aasta Müncheni olümpiamängudel I kergekeskkaalus (kuni 63,5 kg), kuid kaotas oma kohtumise I ringis ja jäi edasisest medaliheitlusest välja.

Saarman tegutses hiljem poksitreenerina.


Dalnegorski linnaringkond

Dalnegorski linnaringkond (1997. aastani Dalnegorski rajoon) on 2. järgu haldusüksus Venemaal Kaug-Ida föderaalringkonnas Primorje krai idaosas.


Defoliandid

Defoliandid (inglise defoliants) on taimelehtede enneaegset varisemist (defoliatsiooni) ja seetõttu taimede kasvu lõppemist põhjustavad keemilised preparaadid.

Kui defoliandid põhjustavad taimelehtede varisemist, siis herbitsiidide eesmärk on tavaliselt kogu taim hävitada või pärssida taimekasvu.


Saastaärastus

Saastaärastus ehk saastast puhastamine ehk kahjutustamine (inglise decontamination) on kahjulike (nt radioaktiivsete) ainete eemaldamine saastatud objektilt pesemisega, kemikaale kasutades, mehaaniliselt kõrvaldades vm viisil.

Saastaärastust tehakse nt maa-alalt, inimeselt.


Kõrghoone kuningas

"Kõrghoone kuningas" on Eesti trepijooksuvõistlus, mida peetakse alates 1999. aastast Päästeameti korraldusel.

Võistlusel joostakse osalise päästjavarustusega (umbes 22 kg) kõrghoone tippu. Võistluse võidab osaleja, kes suudab raja kõige kiiremini läbida. Et tegemist on suure füüsilise pingutusega, julgestavad võistlust ka kiirabiarstid.


Ң

Ң (ң) on kirillitsa täht, mida kasutatakse baškiiri, hakassi, kalmõki, kasahhi, kirgiisi, tatari ja tõva keeles.

See hääldub enamasti velaarse nasaalina [ŋ]. Eesti kirjas vastab sellele täheühend ng.


Ӈ

Ӈ (ӈ) on kirillitsa täht, mida kasutatakse eveeni, evengi, itelmeeni, Kildini saami, korjaki, handi, mansi, neenetsi, nivhi ja tšuktši keeles.

See hääldub enamasti helilise velaarse nasaalina [ŋ]. Eesti kirjas vastab sellele täheühend ng.


Dioksiinid

Polüklooritud dibensodioksiinid (inglise polychlorinated dibenzodioxins, lühendina PCDD) ehk lühemalt dioksiinid (inglise dioxines) on grupp orgaanilisi polühalogeenitud ühendeid, mis kuuluvad keskkonnas levinud saasteainete hulka. Lihtsustatud mõttes nimetatakse polüklooritud dibensodioksiine dioksiinideks, sest iga polüklooritud dibensodioksiini molekul sisaldab dioksiinile omast hapnikusildadega ühendatud benseenituumade struktuuri.

Tavaliselt on polüklooritud dibensodioksiini molekuli keskmes p-dioksiini struktuur, mis annab molekulile dibenso-p-dioksiini ringstruktuuri. Dioksiinide perekonda kuuluvate ühendite puhul on nähtud bioakumuleerivat toimet inimestes ja eluslooduses tänu nende lipofiilsetele omadustele. Neil on teratogeensed, mutageensed ja inimestele kantserogeensed omadused.

Dioksiinid tekivad kõrvalsaadustena klooritud süsivesinike tööstuses kloori sisaldavate ainete, näiteks polüvinüülkloriidi, põletamisel, paberi valgendamisel ning ka looduslike protsesside, vulkaanipursete ja metsatulekahjude käigus. On olnud palju juhtumeid, kus dioksiinide reostus on põhjustatud tööstuslike emissioonide ja õnnetuste tõttu; varasemad sellised juhtumid on teada 19. sajandi keskpaigast, mil leidis aset tööstuslik revolutsioon.

Polüklooritud dibensofuraane nimetatakse sageli dioksiinideks; kuigi ühendid pole otseselt seotud, avaldub nende sarnasus keskkonna oluliste saasteainetena.


Satka

Satka (vene Сатка) on linn Venemaa Tšeljabinski oblastis. Asub Bolšaja Satka jõe ääres.

1937 sai linnaõigused.


Hugh Jackman

Hugh Michael Jackman (sündinud 12. oktoobril 1968 Sydneys Austraalias) on Austraalia näitleja ja produtsent, kes on tegev filmides, muusikalides ja televisioonis.

Jackman on saanud rahvusvahelist tunnustust oma rollide eest suurtes linateostes, kus ta on mänginud superkangelast, ajaloolisi, romantilisi tegelasi. Ta on tuntud pikaealise rolli Wolverini poolest filmides "X-mehed", aga ka peaosades sellistes filmides nagu "Kate & Leopold", "Van Helsing", "The Prestige", "Australia", "Real Steel", "Les Misérables", "Prisoners". Rolli eest filmis "Les Misérables" kandideeris ta 2013. aastal oma esimesele Oscarile parima näitleja kategoorias ja Kuldgloobusele parima muusikali- või komöödianäitleja kategoorias. Ta on ka tuntud kui laulja, tantsija, näitleja muusikalides ning võitnud Tony auhinna rolli eest muusikalis "The Boy from Oz".

Kolme korda on ta olnud õhtujuht Tony auhinnagalal ja neist ühe eest võitnud Emmy. Jackman oli ka õhtujuht 81. Oscari-galal 22. veebruaril 2009.